Қадимги Хитойда турмушга чиққан қиз эрининг уйида яшаб, унга ва унинг онасига хизмат қилиши керак эди. Шундай урф- одатларга мувофиқ турмуш ўртоғининг хонадонида яшаб келаётган бир қиз тўйдан кейин қайнонасининг гиналарига чидай олмабди. Шу боис ундан қутулишга қарор қилибди. Қиз дадасининг табиб ўртоғини олдига бориб, унга:\n-Қайнонам билан бошқа яшай олмайман. У мени яқинда ақлдан оздиради. Ёрдам бера оласизми? Бунинг эвазига яхшигина ҳақ бераман, - дебди.\n-Сенга қандай ёрдам беришим мумкин? - дея сўрабди табиб.\n-Заҳар тайёрлаб беришингизни истайман. Қайнонамни заҳарлаб, барча кулфатларимдан халос бўлмоқчиман. Узоқ ўйга толган табиб шундай дебди:\n-Майли ёрдам бераман. Бироқ икки нарсани тушунишинг керак бўлади.\n….Биринчидан, қайнонангни дарҳол заҳарлай олмайсан. Чунки одамлар буни сен қилганингни пайқаб қолишади. Сенга аста-секин ўлдирадиган заҳар тайёрлаб бераман. Ўшанда уни сен заҳарлаб ўлдирганинг ҳеч кимнинг ҳаёлига келмайди.\n-Қиз барчасига рози бўлиб гиёҳни олади ва қайнонасининг таомига қўшиб боради. Бундан ташқари, у ўзини назорат қилиб, қайнонасининг сўзларига қулоқ солиб, уни ҳурмат қилишни бошлайди. Келинининг унга бўлган муносабатини кўрган қайнона қизни бутун қалби билан яхши кўриб қолади.\n-У қизни ҳаммага орзу қилиш мумкин бўлган энг яхши келин, дея мақтаб юради. Ярим йил ўтгач уларнинг муносабатлари худди туғишган она-боладек бўлиб кетади. Орадан маълум вақт ўтиб, қиз табибнинг олдига келиб, илтимос билан, илтимос қиламан, қайнонамни қутқаринг. Уни ўлдиришни истамайман. У энг яхши қайнонага айланди. Мен уни яхши кўраман, дебди.\n-Табиб эса, хавотир олма, сенга заҳар эмас, оддий зираворлар бергандим. Заҳар сенинг миянгда эди. Ниҳоят ундан халос бўлибсан, дея кулиб қўйибди…\nBoshqalar 498 ibratli hikoya\nHozir juda qaltis davr bo'lib qoldi. Qani, birovdan bir so'm olib ko'ring-chi, ko'radiganingizni ko'rasiz. Oliy ma'lumotli vrach b... Ибратли воқеа: Ҳаётимизда баъзи муаммолар бўладики, ечими солиҳ амалларга беркитилган бўлади…88\nМисрлик юраги хаста киши Оврупага — Британияга ўзини текширтиргани борди. Уни кўрикдан ўтказиб: «Касаллигингиз оғир, жарроҳлик амалиётини ўтказиш ке...


Фароғат Раҳматова санъат аҳлининг онахони – "Тасвир" нашриёт уйи\nФароғат Раҳматова санъат аҳлининг онахони\n“Театр — менинг уйим”, дея кўп такрорларди Муқимий номли мусиқали театрнинг ривожига муносиб ҳисса қўшиш бахтига муяссар бўлган санъаткор, ширали овоз соҳибаси Ўзбекистон халқ артисти Фароғат Раҳматова. У то умрининг охиригача ана шу даргоҳда ижод қилиб, “Муқанна”, “Офтобхон”, “Тоҳир ва Зуҳра”, “Фарҳод ва Ширин”, “Нурхон”, “Олтин кўл”, “Гули сиёҳ”, “Ўғил уйлантириш”, “Ажаб савдолар”, “Гул ва Наврўз”, “Тақдир”, “Девона” каби саҳна асарларида яратган образларининг ҳаётийлиги ва жозибаси, мукаммал ижроси билан мухлислар қалбини забт эта олди…\nФароғат Раҳматова 1926 йилнинг 25 май санасида Қашқадарёнинг Қарши шаҳрида Раҳмат ва Шарофат Турсуновлар оиласида дунёга келди. Оналари вафот этгани боис оиланинг икки қиз фарзанди Муҳаббат ва Фароғат бувиларининг қўлида қолишди. Болаликдан санъатга меҳр қўйган Фароғат мактабда ўқиб юрган йиллариёқ, биринчи устози Баҳром Камолов раҳбарлигидаги тўгаракда қўшиқ куйлаш сирларини ўрганди. Илк бор 12-13 ёшларида бетоб бўлиб қолган актрисанинг ўрнига саҳнага чиққан Фароғат Қарши театрида қўйилган “Ёрилтош” спектаклидаги Оймомони ўйнаганди. Ижроси маъқул келиб, совғасига театр режиссёридан оқ чит кўйлак олган қизча қувончини бувиси билан баҳам кўрди.\nКунларнинг бирида Тошкентдан келган ҳукумат аъзолари, қурултой қатнашчиларига атаб Қаршининг вокзал клубида махсус концерт ташкил этилди. Бу тадбирда жажжигина қизча ижро этган “Кўп замондин бир парига мубталоман, найлайин” мисралари билан бошланадиган қўшиқ барчанинг эътиборини тортди. Ўша куниёқ мутасаддиларнинг “Бу қиз Тошкентга бориб ўқиб, албатта санъаткор бўлиши керак…” деган сўзлари билан бувини кўндирган устозлари қаторида Фароғат ҳам пойтахтга келганди. Шу тариқа санъатнинг машаққатли йўлига қадам қўйган бўлғуси санъаткор, тиришқоқлик билан барча қийинчиликларни енгиб, театр аталмиш сеҳрли оламда ўз ижодини бошлаганди. Ўзбекистон халқ артисти дилтортар қўшиқлар ижрочиси Фароғат Раҳматованинг Муқимий театри саҳнасида яратган Зуҳра, Ширин, Нурхон, Сарви сингари қатор образлари ва радио тўлқинларида янграб турадиган “Диёримсан”, “Шифокорлар”, “Салом келибди” каби ажойиб лирик қўшиқлари мусиқа мухлисларининг дил-дилига сингиб кетган. У ҳаётини бу қадрдон гўша билан боғлаган тақдиридан бир умрга миннатдор бўлиб яшади. Юнус Ражабий, Лутфихоним Саримсоқова, Раззоқ Ҳамроев, Сойиб Хўжаев, Машраб Юнусов, Рауф Болтаев, Саттор Ярашев, Маҳмуджон Ғофуров, Турсуной Жаъфарова, Омина Файёзова, Ҳамза Умаров, Эътибор Жалилова сингари ўзбек санъатининг энг таниқли ва энг суюкли намояндалари билан ижод қилиш насиб этганидан шукроналик ҳисларини туйди. Устозларидан ўрганганларини шогирдларига етказишдан эринмади. Бугунги кунда эса бу муқаддас даргоҳда у фарзандларидек азиз кўрган шогирдлари унинг руҳини шод этиб ижод қилишмоқда.\n“Жайдари инсон эди”\nМарям ИХТИЁРОВА, актрисанинг шогирди, Ўзбекистон халқ артисти:\n– Муқимий номли мусиқали театрга ишга келганимда Фароғат опа театрнинг кўзга кўринган, шуҳрат топиб улгурган, ўз мухлислари бор санъаткорлари қаторида эди. Мен буни унинг ижодида кўриб, ҳавас қилганман ва ўзим ҳам унинг мухлисига айланганман. Биз Гулсара Ёқубова иккимизни театрга олиб келиб Фароғат опага топширган устоз Комилжон Отаниёзов: “Бу қизларимни сенга топшираяпман. Уларга яхшилаб қара…” дегандилар. Шунинг учун ҳам у киши бизни доим ўз қизларидек эҳтиётлаб, қорнимиз очми, тўқми, нима кам-кўстимиз борлигидан хабардор бўлиб, худди онамиздай меҳрибончилик кўрсатганлар. Фароғат опа мусиқали театр йўналишида бош ролларни ўйнайдиган актрисаларнинг энг яхшиларидан бири эди. Спектаклларда у айтадиган ария ва дуэтларга томошабинлар маҳлиё бўлиб қолишарди. Унинг ҳақиқий ўзбекона ижроси ва овозига ҳатто Тўхтасин Жалилов ҳам тан берарди. Бу тан бериш шу даражада эдики, Фароғат Раҳматованинг ижросини, ўз қизлари Эътибор Жалилованикидан устун қўйганлар.\nФароғат опа хонандаликда ҳам бетакрор эди, мен ўзбекона қўшиқларни бунақа чиройли қочиримлар билан айтадиган бошқа санъаткор йўқ, дейман. Шу билан бирга, у ҳаётини санъатга бахшида этган, театрнинг чинакам фидойиси ҳам эди. Доим “Театрнинг обрўсига нолойиқ бирор иш бўлмасин”, “Ҳеч бир санъаткор ўз касбига хиёнат қилмасин”, деган ташвишда юрарди. Формада бўлмаган ёки овози йўқ актёрни-ку, умуман саҳнага чиқишига йўл қўймасди.Саҳнанинг муқаддаслигини сақлашга ҳаракат қиларди. Фароғат опада бутун театрни бошқара оладиган куч бор эди. Театрга жон куйдириб, у учун мутасадди инсонлар ёки ёрдам бера оладиган ташкилотлардан: “Менинг театримга ёрдам беринглар”, деб пул ундиришни уддаларди. Театр репертуари ҳақида жон куйдирарди. Бугунги таъриф билан айтганда, яхшигина тадбиркор ҳам эди.\nНаврўз байрамларида бутун жамоа театрда Фароғат опа бошчилигида 21 йил сумалак қилганмиз. Қозонга солиниб, то пишгунича ўзлари қозон тепасида турар эдилар. Бир сўз билан айтганда, қиладиган ҳамма ишлари олий даражада эди. Шунча мақтовга лойиқ хислатларга эга бўлишига қарамай, устозимиз умрининг охиригача жудаям оддий, халқ тили билан айтганда, жайдари инсонлигича қолди. Буни кўриб, Фароғат опани халқ бунчалик яхши кўришига шу сабаб эмасмикан, деб ўйлаб қоламан. Ҳамкасблар билан устозимизнинг театримиз учун қилган хизматларини кунда-кун ора эслашамиз, дуолар қиламиз. Илоҳим, жойлари жаннатларда бўлсин!\n“Шогирдлари жуда кўп эди”\nМалика ҚАЮМОВА, актрисанин шогирди, Ўзбекистонда хизмат кўрсатган артист:\n— Фароғат опа Муқимий театрига тамал тошини қўйган санъаткорлардан бири эдилар. Санаб чиқсак, театримиз саҳнасида қўйилган ҳамма спектакллардаги бош қаҳрамонларни ўйнаган эканлар-у, фақат ўша пайтлар қўйилмаганми, билмадим, Лайли ролини ўйнамаган эканлар. Ҳофиза сифатидаги жуда кўп қўшиқларниям мухлислари яхши билишади, орасида атайлаб Фароғат опага атаб ёзилганлари ҳам анчагина. Ўзига хос, ҳеч кимникига ўшамаган гўзал овозлари бор эди. Мен овозларида қўнғироқ бор эди, дейман. Бунақа овоз яна халқимиз севган санъаткор Ҳалимахоним Носировадаям бор эди.\nФароғат опани ўз даврининг афсонасига айланган санъаткор, деб бемалол айтишимиз мумкин. Ҳам театр санъати, ҳам қўшиқчиликда ўзига яраша ижод қилиб, халқ қалбидан жой олишга эриша олдилар. Бу ҳар бир ижодкор учун энг катта бахт. 60 йиллик юбилейлари, 70 йиллик юбилейлари сўнгида: “Мен халқимга бош эгаман. Менга оталик қилди, оналик қилди. Санъатимни қадрлаб, шундай баланд мартабаларга эриштирди, унвонларга лойиқ деб топди. Санъатсевар халқимга ва менга санъат сирларини ўргатган устозларимнинг ҳаммасига таъзим қиламан”, деб саҳнада тиз чўкканлари ҳеч кўз олдимдан кетмайди. Томошабинлар оёққа қалқиб олқишлашарди.\nУстоз сифатида қаттиққўл эдилар. Истеъдодсиз одамга истиҳола қилиб ёки хафа бўлади, деб ўтирмасдан, юзига қараб туриб, шартта: “Бошқа иш қилсанг бўлмайдими?” деб қўярдилар. Фароғат опанинг шогирдлари жуда кўп эди. Ҳаммасидан меҳрларини аямасдилар. Шунга мен у кишига: “Фароғат опа, сиз қуёшсиз! Ҳаммага бирдай нур сочасиз!” деб, ҳазиллашиб қўярдим. Менга бу истеъдодли актрисага дублёр бўлиш насиб этганининг ўзи катта бахт. Бир нечта спектакллардаги она ролларини бирга ўйнаганмиз. Камтарона ижроимга: “Малика онасидан она бўлиб туғилган актриса…” деб берган баҳолари, менга бир умрлик ҳамрох бўлди. Бизларга бўлган меҳрлари туфайли йил ўн икки ой дастурхонлари ёзиғлиқ турарди. Кексайиб, театрга келолмай қолган пайтларидаям бизнинг келишимизни кутиб, хатто неваралариданам қизғаниб, бизга нималарнидир илиниб яшириб қўярдилар. Борсак, хурсанд бўлиб кетардилар. “Қўшиқ айтиб беринг”, деб ҳоли-жониларига қўймасдик. Бағримизга боссак, райҳон иси келарди…\n“Ҳаммаси учун онамга раҳмат”\nАзим МУЛЛАХОНОВ, Ўзбекистонда хизмат кўрсатган артист, Фароғат Раҳматованинг фарзанди:\n– Онам раҳматли, “Театр — менинг уйим” деганларидай, мен ҳам театрнинг фарзандиман. Туғилганимда Лутфихон ая, менга “Маҳаллада дув-дув гап” фильмидаги ўғилларининг исмини қўйган эканлар. Болалигим театрда ўтган, эрталабдан кечгача театрда юрардим, жамоа билан бирга узоқ гастроль сафарларига борардим. Кичкинагина боламан, Сойиб ака ҳовузларда чўмилтирганлари эсимда…\nУстоз санъаткорларнинг меҳрини ҳис этиб вояга етганим учунми, санъат йўлини танладим. 15 ёшимдан Муқимий театрида, овоз муҳандисининг ёрдамчиси бўлиб иш бошлаганман. Кейин маданий-оқартув техникумини битириб, оркестрга созанда бўлиб ишга ўтганман. Оркестримиз жўрлигида театрнинг катта-катта спектакллари томошабинлар меҳрини қозонишига ҳисса қўшганимнинг ўзи катта бахт. Саҳнада Раззоқ Ҳамроев, Ҳамза Умаровдек буюк актёрлар шеър ўқиганларида, афғон рубобида куй чалиб турган кунларимни унутиб бўладими? Аммо шундай улуғ инсонларни кўрган одам ўзини катта санъаткор, деб ҳисоблай олмас экан. Шу нарсани ўзимда ҳис қилдим…\nЎша биринчи қадамлар бугунги кунда яккахон хонанда сифатида озми-кўпми ўз мухлисларимга эга бўлишимга замин яратиб берди. Буларнинг ҳаммасига онам, улар менда уйғотган санъатга меҳр туфайли эришдим. Онажонимнинг охиратлари обод бўлсин!\n“Меҳр кўзда” кўрсатуви асосида тайёрланди.


Бугун ўнгланмасанг, эртага кеч бўлмасин... — Teletype\nБугун ўнгланмасанг, эртага кеч бўлмасин...\nЯҚИНДА Шайхонтоҳур туман суди томонидан очиқ суд мажлиси бўлиб ўтди. Унда судланувчи Умид Ҳакимов ва Сухроб Тўйчиевларнинг жиноят иши кўриб чиқилди.\nУмид Ҳакимов 1986 йилда туғилган, ўрта маълумотли, оилали, 1 нафар фарзанди бор, вақтинча ишсиз, муқаддам судланган. Сухроб Тўйчиев эса 1987 йилда туғилган, маълумоти ўрта-махсус, оилали, 1 нафар фарзанди бор, вақтинча ишсиз, муқаддам судланмаган.\nУлар биргаликда гиёҳвандлик воситасини истеъмол қилиш мақсадида Шайхонтоҳур туман Ипакчи маҳалла ҳудудида жойлашган қаровсиз қолдирилган, қурилиши битмаган иморат ичида ўзларига маълум усулда гиёҳвандлик моддаси тайёрлаётганларида ҳуқуқни муҳофаза қилувчи орган ходимлари томонидан қўлга олинган. Тергов ва суд жараёнида ҳар иккала фуқаро айбига тўла иқрор бўлди. Фақат тайёрламоқчи бўлган гиёҳванд моддаларини бировга сотиш мақсадида эмас, истеъмол қилиш ниятида бўлганликларини айтиб, суд ҳайъатидан енгилроқ жазо сўрашди. Умид Ҳакимов ва Сухроб Тўйчиев истиқомат қилаётган маҳалла фаоллари ҳам ҳар икки судланувчига ижобий тавсифнома бериб, уларнинг маҳалла ҳаётида фаоллиги, ишсизлиги туфайли оилаларида қийин шароит юзага келганлиги, вояга етмаган фарзандлари борлигини далиллаб, улар ҳам жазони енгиллаштириш тарафдори эканини билдирдилар.\nАлбатта, айбига иқрор бўлиш, қилган хатоси учун пушаймонлик ҳисси пайдо бўлганлиги яхши. Маҳалла аҳлининг ҳам ўз ҳудудида яшовчи фуқарога хайрихоҳлиги, унинг ёнига кирганлиги, ҳимоя қилаётганини ҳам худди шундай баҳолаш мумкин. Лекин бир марта жинояти туфайли судланиб, 10 йил қамоқ жазосига (Умид Ҳакимов амнистия туфайли 2016 йил озодликка чиққан) ҳукм этилган, амнистия туфайли яна озодлик бахтига муяссар бўлган кимса нега яна тақдир йўлларида адашиб юрибди? Тоғни урса талқон қилгудай эркак жони бор жонзот ҳаётини яхшилаш учун тинимсиз қимирлаётган, айнан ҳаракатга баракат учун катта имкониятлар яратилган шу кунларда нима учун ўзига “ишсиз”, деган ўхшамаган ёрлиқни раво кўради?\nСудланувчи ҳам, уни ҳимоя қилган маҳалла аҳли ҳам оилавий шароити оғирлигини қайта-қайта такрорлашди.\nГиёҳвандлик воситаси учун маҳсулотни сотиб олишга қурби етган Ҳакимов, наҳотки, оиласидаги моддий етишмовчиликлар учун жон койитолмаса? Фақат унда бунга хоҳиш, интилиш, ҳафсала йўқ, холос.\nЮртимиз фарзандлари Ўзбекистонни дунёга танитаётган бир пайтда Ҳакимов, Тўйчиев каби йигитларнинг вайрона иморатда эс-ҳушдан айирадиган, масъулият туйғусидан мосуво қиладиган гиёҳвандлик моддаси ҳозирлаб ўтиргани дилимизни оғритади.\nЭнг ёмони, уларнинг атрофида яшаётган, оиласида тарбия, тартиб ўз ҳолига ташлаб қўйилган баъзи оиланинг ўсмир ёшлари уларга тақлид қилади. Натижада, жамиятда бир эмас, бир нечта Ҳакимов, Тўйчиевларнинг пайдо бўлишига замин яратилади. Бу натижа — ҳаммасидан ёмони... Шу ўринда ҳар иккала судланувчига ижобий тавсифнома берган маҳалла аҳлига ҳам икки оғиз гапимиз бор: такрор айтамиз: ҳимоя яхши нарса. Лекин ҳимояни воқеалар кечувга келиб, отлар йиқиладиган бўлганида эмас, анча аввалроқ бошлаганда, унинг самараси яхшироқ бўларди. Одам бир кунда гиёҳванд бўлиб қолмайди. Унинг руҳиятида бундай салбий иллатлар пайдо бўлиши учун ойлар керак бўлади. Эҳтимол, ўша пайтларда, яъни Ҳакимов, Тўйчиевлар адаш, хато йўл бошига тушганида маҳалладошлари “Ҳай, қаёққа кетяпсан?” деганида ҳодисалар бунча жиддий тус олмасди... Улар ўз вақтида тўхтатилмагани учун иш тергов, суд ҳукмигача етиб келди.\nҲа, ҳукм ўқилди.\nУмид Ҳакимов Жиноят кодексининг 276-моддаси 1-қисми билан айбдор, деб топилиб бир йил муддатга озодликдан маҳрум этилди.\nСухроб Тўйчиевга эса Жиноят кодексининг 276-моддаси 1-қисми билан айбдор деб топилиб, ойлик иш ҳақининг 20 фоизини давлат даромадига ундириш белгиланган ҳолда икки йил муддатга ахлоқ тузатиш ишлари жазоси тайинланди


Тошкентда мудҳиш ЙТҲ. Жароҳатланган 7 кишидан 4 нафари болалар | Qalampir.uz\nТошкентда мудҳиш ЙТҲ. Жароҳатланган 7 кишидан 4 нафари болалар\n3-саҳифа\t04 Январь 18:41 11887\nЖорий йилнинг 1 январь куни Тошкентда уч автомобиль иштирокида мудҳиш йўл-транспорт ҳодисаси юз берди. Оқибатда 7 нафар шахс турли даражада жароҳати олди. Ачинарлиси шундаки, жароҳатланганларнинг 4 нафари вояга етмаган болалар. Бу ҳақда Тошкент шаҳар Ички ишлар бош бошқармаси Матбуот хизмати хабар берди.\nҚайд этилишича, воқеа 1 январь куни соат 17:15 атрофида Яшнобод тумани, Махтумқули кўчасида содир бўлган. ЙТҲга 1967 йилда туғилган, маст ҳолатда Matiz русумли автомобилни бошқариб келаётган ҳайдовчининг бошқарувни йўқотиб қўйгани сабаб бўлган.\nОқибатда Matiz қарама-қарши йўналиш бўйлаб ҳаракатланиб келаётган, 1991 йилда туғилган Э.Р. бошқарувидаги Nexia-2 ҳамда 1983 йилда туғилган Р.К. бошқарувидаги Nexia-2 русумли автомобиллар билан тўқнашган.\nЙТХда Nexia-2 ҳайдовчиси ва 5 нафар йўловчи (13 ёшли З.Т., 10 ёшли Ф.К., 5 ёшли боғча тарбияланувчиси И.К., 1 ёшли О.К., ҳамда 35 ёшли Ф.К.) тан жароҳати олган.\nШунингдек, Matiz ҳайдовчиси С.Н. ҳам жароҳатланган. Барча жароҳатланганлар шифохонага ётқизилган.\nХабарга кўра, мазкур ҳолат юзасидан Тошкент шаҳар ИИББ Тергов бошқармаси томонидан Ўзбекистон Республикаси Жиноят кодексининг 266-моддаси 1-қисми билан жиноят иши қўзғатилган. Тергов ҳаракатлари давом этмоқда.\n24 Январь 17:35 74750\n25 Январь 11:32 60065\n25 Январь 16:31 41667\n24 Январь 20:37 35570


ПИР ҚАЛЛОБ….МИ? – КУН УЗ\nГлавная / Маданият / ПИР ҚАЛЛОБ….МИ?\nAnvar 25.12.2017\tМаданият Comments Off on ПИР ҚАЛЛОБ….МИ? 29 Показы\nЁшлигимизда телевизорда Мирзо Улуғбекка бағишланган бадиий фильм кўп қўйиларди. Унда бир лавҳа бор эди. Муридлардан бири айтган “пирим қаллоб” иборасини унинг тўтиси “пи-и-рр-имм қаллоб” деб такрорлайди. Ўз вақтида мана шу ибора анча машҳур бўлиб кетган эди. Бу фильмни (тўғрироғи тўтининг гапини) эслашимизга, бундан бир неча йил аввал гувоҳ бўлганимиз бир воқеа сабаб бўлди.\nЎшанда юртдошларимиздан бири ўз атрофидагиларга “пирга қўл берганини, энди намоз ўқимаса ҳам, рўза тутмаса хам бўлаверишини, пирининг намози, рўзаси муридларига ҳам ўтавериши” хақида сафсата сотарди. Ёши менга нисбатан анча катта бўлгани боис, шунингдек билмай туриб гапириб юбориб, хато қилиб қўйишдан хавотирга тушиб, индамадим. Аммо мана шу суҳбат анча вақт ҳаловатимни йўқотди. Дин, жумладан тасаввуфга оид китобларни варақлаб чиқишга тўғри келди. Бирор бир китобда пирга мана шундай – муридлари учун намоз ўқиш, рўза тутиш каби ваколат берилгани учрамади. Содда халқимиз қаллоб пирларнинг макрига учраб қолмаяптимикан, деган андиша билан “бундан уларни огоҳлантириш керак”, деган ниятда қўлга қалам олдим.\nТўғри, тасаввуф ҳақида устозларимиз, диний уламоларимиз кўп ва хўп ёзишган. Шундай бўлса – да нима учун тўғри хулоса чиқарилмаяпти ва саводсиз “пирлар” бошқаларнинг бошини айлантиришда давом этмоқда? деган савол туғилади. Ўзбекистон мусулмонлари идораси раиси ўринбосари Айдарбек Тулеповнинг ёзишича (“Қишлоқ ҳаёти” газетаси 2015 йил 21 апрель) тасаввуф руҳий – маънавий покланишга даъват этувчи ғоялар силсиласи сифатида пайдо бўлиб, унинг намояндалари узоқ асрлардан бери инсониятнинг маънавий тараққиётига муносиб ҳисса қўшиб келмоқда. Кўплаб олиму уламо, фозилу фузало, давлат ва жамоат арбоблари ўзларини тасаввуф оламига дахлдор санаган, унинг покликка даъват қилувчи ғояларини халқ турмуш тарзига татбиқ этиш йўлида саъй – ҳаракат қилишган.\nАммо сўнгги вақтларда айрим кимсалар тариқатни мансаб, мол – дунё ортириш, муридбозликка айлантириб олдилар. Олим ва уламоларнинг сўзларига қараганда, бу шахслар тасаввуф таълимотининг ғояларидан анча узоқлашиб кетишган. Шайхлик мақоми мол-дунё тўплаш манбаи бўлиб қолаётганидан ҳам асло кўз юмиб бўлмайди. Муридлар томонидан пирларни кўкларга кўтариб улуғланиши, уларнинг тавоф қилиниши динимизда ҳам, тариқатда ҳам йўқ.\nТасаввуф тарихида юқори даражаларга кўтарилган улуғ шайхларнинг ҳаммаси шариат илмларининг устозлари бўлиб, тариқатга ўтмоқчи бўлганларни аввал шарьий илмларни эгаллашга даъват қилганлари маълум. Шу ўринда Аҳмад Яссавийнинг Ғафур Ғулом номидаги Нашриёт – матбаа бирлашмаси томонидан 1992 йилда нашр қилинган “Девони ҳикмат”ига мурожаат қиламиз. Китобнинг “Фақрнома” бўлимида шундай ёзилади:” Биздин сўнгра андоғ машойихлар пайдо бўлғайким, иблис алайҳил-лаъна алардин сабақ олғай ва ҳамма халқ аларға муҳиб бўлғай ва муридларини бошқара олмағайлар. Ул шайхларким, муридларидин тамаъ қилғай ва жонини куфру залолатдин айирмагай ва аҳли бидьатни яхши кўргай ва аҳли суннатни ёмон кўргай ва илми шариат бирлан амал қилмағай ва номаҳрамларга кўз солғайлар ва ёмонлиғ пеша қилиб, Аллоҳ таъолонинг раҳматидин умид тутқай ва машойихлар ишини хор кўргай, муридлари рад бўлғай, ўзлари муртад бўлғай ва яна хорлиқ – зорлиқ бирла муридларининг эшигида юругайлар. Ул ҳолда муридларидин ниёз олғайлар. Агар муридлари назру ниёз бермаса, урушқайлар”.\nҲозирги кунда учраб тураётган муридларнинг ўз пирларини ҳаддан зиёд улуғлаётганига нима дейиш мумкин? Уларнинг пирдан бошқаларнинг сўзига кирмаслигига, муқаддас китобларга амал қилмай, уламоларнинг сўзларини тан олмай беписанд қарашларига қандай баҳо бериш керак? Бу такаббурлик эмасми? Қани бу ерда Аҳмад Яссавийнинг камтарлик хақидаги “туфроқ бўлгил” деган насиҳатлари?\n“Фақрнома”да ёзилади: “Шайх Зуннун Мисрий раҳматуллоҳи алайҳ андоғ айтибдурларким, мурид қирқ йил хизмат қилмағунча, шайхлик ва фақирлик ва дарвеш ўрни анга таъйин бўлмас ва хирқа киймоғи онга раво эрмас. Ҳазрати Султон Хожа Аҳмад Яссавий андоғ айтибдурларким, ҳар ким пирлик ва шайҳлиқ даъвосин қилур бўлса, қирқ йил то пирнинг хизматида юрмагунча, шайх ўрни анга раво эрмас. Агар мурид олса, рад турур. Ҳар ким дарвишлиик даъвосин қилса, аввал Ҳақ амрина буйин сунуб, шариат амри бирла бўлғай. Ва ботил ишлардин ва бидъат ишлардин парҳез қилғай, кеча қиём бўлмағунча, кундуз хизмат қилмағунча, шайхлиқ даъвосин қилса, ботил турур. Агар тавба қилмай дунёдин борса, Ҳақ таъоло тамуғда турлук азобга гирифтор қилғай”.\nЯна савол туғилади: “Ҳозир ўзларини пир деб атаётганлар қайси пирнинг хизматини қирқ йил қилибди?” Умуман улар “тариқатга шариатсиз кирганларнинг шайтон келиб имонини олар эмиш” дея насиҳат қилган Аҳмад Яссавийнинг, шунингдек, Саййид Амир Кулол, Саййид Умар, Саййид Барака, Хўжа Абдухолиқ Ғиждувоний, Хожа Баҳоуддин Нақшбанд, Хожа Убайдуллох Аҳрор каби буюк авлиёларнинг таълимотидан хабардормикан?\nБугунги кунда пирлик даъво қилаётган (тўғрироғи, одамлар кўнглига қутқу солаётган, мурид овлаш, давлату савлат илинжида тўрт томон изғиётган кимсалар) ва уларга қўл бераётган муридларга Аҳмад Яссавийнинг қуйидаги сўзларини яна бир бор эслатиб ўтиш керакка ўхшайди: “Шайх улдурким, ниёз олса, мустақиҳларға, ғариб, бечораға бергайлар. Агар олиб ўзи еса, мурдор эт емишдек бўлғай. Агар тўн қилиб кийса, ул тўн тўзғугунча Ҳақ таъоло намоз, рўзасини қабул қилмағай ва агар олған ниёзидин нон олиб еса, Ҳақ таъоло они дўзахда турлук азобга гирфтор қилғай. Ва агар андоғ шайхга ҳар киши эътиқод қилса, кофир бўлғай. Андоғ шайхлар малъун турур. Анинг фитнаси Дажжолдин бадтар, шариатда, тариқатда, хақиқатда, маърифатда муртад турур. Эй толиб, агар Ҳақни талаб қилиб, тобай десанг, ондоғ пирга қўл бергилки, шариатда орифи биллоҳ (Аллоҳни таниган киши) бўлса, тариқатда воқифи асрор бўлса, ҳақиқатда комилу мукаммал бўлса, маърифатда дарёи уммон бўлса, ондоғ пирга қўл бергилки, саодат бўлғай. Агар мурид шариат илмини билмаса, шариат илмини онга ўргатгай. Агар тариқатда ҳоли воқеъа пайдо бўлса, тариқат илми бирлан йўлға солғай ва ҳақиқат сиридан муридга йўл кўрсатгай. Маърифатда жазабан Ҳақ пайдо қилғай”.\nХулоса ўрнида шуни айтиш керакки, Ислом илм динидир. “Хитойда бўлса хам илм изла” дейилади Ҳадиси шарифда. Тариқатдаман дегувчи айримларнинг илм ўрганишдан ўзларини олиб қочаётганлари аянчли ва ачинарлидир. Пайғамбаримиз (саллаллоҳу алайҳи ва саллом)нинг “Аллоҳ таоло сизларнинг ташқи кўринишларингиз ва мол – мулкларингизга эмас, балки амалларигизга қарайди” деган ҳадисларига амал қилмай тариқат йўлига кирдим деб кийим – бошларини, юриш – туришларини ўзгартираётганларни хам асло оқлаб бўлмайди. Бир нарсани – тасаввуф ҳалоллик, меҳнатсеварлик, адолат ва ростгўйлик каби умуминсоний қадриятиларни ўзида мужассам этганини асло унутмаслик керак.\nПИР ҚАЛЛОБ\t2017-12-25\nTags ПИР ҚАЛЛОБ\nПред. Инсон онги учун курашнинг янги шакллари\nСледующая “Том ва Жерри” мультфильми муаллифларидан бири 99 ёшида вафот этди


ТАҲЛИЛ ВА ТАНҚИД КЕЛАЖАК ПОЙДЕВОРИ\n18 Январ 2021 йил 227\nҚашқадарё вилояти ИИБда ўтган йил якунига бағишланган йиғилиш бўлиб ўтди. Унда бошқарма соҳавий хизматлари раҳбарлари, шаҳар ва туман ИИБ бошлиқлари ва уларнинг ўринбосарлари иштирок этди. Йиғилишни бошқарма бошлиғи, полковник Ш.Сатволдиев очди.\nБошқарма бошлиғи ўз сўзида кузатилган йилда вилоятда жамоат тартибини сақлаш, жиноятларни эрта аниқлаб олдини олиш ва қарши курашиш, содир этилган жиноятларни “иссиқ излар”да фош этиш, фуқаролар хавфсизлигини таъминлаш борасида ички ишлар идоралари ходимлари томонидан бир қатор ишлар амалга оширилганини таъкидлади. Ички ишлар идоралари ходимларининг фаолият давомида инсон ҳуқуқ ва эркинликларини таъминлаш, фуқароларнинг қонуний манфаатларини муносиб ҳимоя қилиш ҳам эътибордан четда қолмади.\nЙиғилишда воҳада жиноятчиликнинг илдизига болта уриш ва унга қарши кураш, содир этилганларини изи совумай фош этиш, қонунбузарликларга барҳам бериш, жамоат ва фуқаролар хавфсизлигини таъминлаш борасида амалга оширилган ишлар атрофлича таҳлил этилди. Бунда тизимнинг жиноят қидирув, профилактика ва жамоат тартибини сақлаш борасида соҳа раҳбарларининг ахбороти тингланди.\nГиёвандлик, фрибгарлик, уғирлик жиноятларини фош этиш, коррупция ҳолатларининг илдизига болта уришда тезкор ва соҳавий хизматлар ходимларининг бошқа ҳуқуқни муҳофаза қилувчи идоралар ҳамда кенг жамоатчилик билан ўзаро ҳамкорликдаги фаолиятини янада кучайтириш лозимлиги иштирокчиларга уқтирилди. Воҳада жамоат тартибини сақлаш, қонун устуворлигини таъминлаш, мол-мулк дахлсизлиги, йўл ҳаракати хавфсизлигини таъминлаш борасида амалга оширилган ишлар атрофлича таҳлил этилди. Фаолиятда эришилган ютуқлар билан бирга йўл қўйилган камчиликлар муҳокама қилиниб, тегишли соҳавий хизматлар раҳбарлари олдига вазифалар қўйилди.\nИчки ишлар органлари ходимлари ҳуқуқ-тартиботни мустаҳкамлаш, жамоат тартибини сақлашда кенг жамоатчилик, айниқса маҳаллий ҳокимликлар, қишлоқ, маҳалла фаоллари, Ёшлар иттифоқи вилоят кенгаши, корхона ва ташкилотлар раҳбарлари билан ҳамкорликни янада кучайтириш таъкидлаб ўтилди. Ушбу жараёнда огоҳликни янада кенгроқ тарғиб этиб, халқ ишончини қозониш ва одамларни ҳаётдан рози қилиш учун хизмат қилиш бош вазифа бўлмоғи лозим. Бу борада келгусида амалга оширилиши лозим бўлган масалалар бўйича соҳавий хизматлар раҳбарлари вазифадор этилиб, маъсулияти оширилди.\nКенгайтирилган йиғилишда хизмат давомида камчиликларга йўл қўйган соҳавий хизматларнинг айрим ходимлари фаолияти муҳокама этилиб, тегишли жазо чоралари белгиланди. Бириктирилган ҳудудида жиноятларнинг олдини олиб, хизматда муваффақиятга эришган бир гуруҳ ходимлар ИИВнинг “Ташакурнома”си ва пул мукофотлари билан тақдирланди.\nКенгайтирилган йиғилиш кун тартибига киритилган масалалар юзасидан тегишли қарор қабул қилинди.\nЙиғилишда республика ИИВ ўринбосари, генерал-майор А.Икрамов иштирок этди.


ҚАШҚАДАРЁ – “Дўкони бузилган тадбиркорларга беш ойдан бери ер ажратилмаяпти”\n21 феврал 2019, Тошкент вақти: 00:38\nЯККАБОҒ. “Қашқадарё вилояти Яккабоғ туманидан ёзмоқдамиз. Бундан беш ой аввал йўлни кенгайтириш баҳонасида йўл ёқасидаги дўконлар бузиб ташланганди. Бунинг оқибатида юзлаб тадбиркор миллионлаб зиён кўрди, айримлари ишсиз қолди. Дўкони бузилган тадбиркорларга эса ҳанузгача ер берилгани йўқ. Алам қиладиган жиҳати, дўконлар бузилганига яраша йўл кенгайтирилмай қолиб кетди. Туман ҳокимига арз қилайлик, десак уни топиб бўлмайди. Дўкони бузилган тадбиркорларга қонуний ҳақи қачон берилади?”\n(Озодлик мухбири бу иддаоларни ўрганиш давомида хабар муаллифи билан боғланди. Озодлик даракчиси ўз гапларини асослаш учун ўз мурожаатига бир нечта фото илова қилди. Шунингдек, Озодлик мухбири Яккабоғ туман Халқ қабулхонасига телефон қилди. Телефон гўшагини кўтарган қабулхона ходимининг айтишича, дўкондорлар бу вазият бўйича халқ қабулхонасига бир неча марта мурожаат қилган. У шикоят-аризалар халқ қабулхонаси томонидан туман ҳокимиятига йўлланганини маълум қилди. Қурилиш ишлари бўйича Яккабоғ туман ҳокимининг ўринбосари Озодлик мухбири билан телефон суҳбатида бу дўконлар ноқонуний қурилмалар сифатида ҳокимият қарори билан бузилганини маълум қилди)


“Реал” футболчиси “Милан”га ўтди » Футбол янгиликлари 2021\nGoal24.uz » Трансфер » “Реал” футболчиси “Милан”га ўтди\n“Реал” футболчиси “Милан”га ўтди\n“Вест Бромвич”га ҳужумчи керак\nАнглиянинг “Челси” клуби ҳужумчиси Мишу Батшуайи билан “Вест Бромвич” жиддий қизиқиб қолди.\n“Футбол Инсидер” нашрининг маълум қилишича, 26 ёшли ҳужумчини “Вест Бромвич” клуби бир мавсумга ижарага олишн истамоқда. Клуб Тимо Вернерни сотиб олгач, Мишу Лемпардга керакцизга айланди. Шу боис, Лондон клуби белгиялик футболчини қўйиб юборишга қарши эмас, бироқ уни ижарага бермоқчи эмас.\nМанбанинг маълум қилишича, “аристократлар” Батшуайининг трансферидан ҳеч бўлмаганда 25 миллион евро ишлаб олмоқчи.\nЭслатиб ўтамиз, Батшуайининг “Челси” билан шартномаси 2021-йилда ўз якунига етади. Шу боис, “Вест Бромвич” ҳужумчининг трансфер суммасини 10 миллион еврога қадар тушурушни истамоқда.\nСимеонега ҳимоячи керак\nМадриднинг “Атлетико” клуби устози Диего Симеоне Ренан Лоди билан рақобатлаша оладиган ҳимоячи сотиб олишни истамоқда.\n"Диарио АС" нашрининг маълум қилишича, мураббий “Хетафе” қанот ҳимоячиси Матиас Оливиерани таркибга қўшиб олишни истамоқда.\nМанбанинг маълум қилишича, 22 ёшли ҳимоячини қўлга киритиш учун “Атлетико” катта сумма сарф этиши талаб этилмайди.\nАйни дамдаги клубнинг молиявий аҳволи сабабли уругвайлик футболчининг Мадридга кўчиб ўтиши ҳақиқатга яқин бўлиб турибди.\nКаталониянинг“ Барселона” жамоаси ҳимоячиси Жорди Алба янги мавсумни бошқа клубда бошлаши мумкин.\n"Дон Балон" нашрининг маълум қилишича, 31 ёшли фулбек Роналд Куманнинг режаларидан тушиб қолишдан чўчимоқда. Суарес ёки Ракитич сингари керакциз футболчига айланиб қолишдан аввалроқ бошқа клуб билан шартнома имзолаш ҳақида бош қотирмоқда.\nМанбанинг маълум қилишича, Жорди билан “Манчестер Юнайтед” жамоаси жиддий қизиқиб қолган. “Қизил иблислар” мавсум стартидаёқ сафдан чиққан Люк Шоунинг ўрнини айнан Алба билан тўлдирмоқчи.\n“Барселона” ишга киришди\nКаталония супер клуби тез орада “Ливерпул” ярим ҳимоячиси Жоржино Вейналдумнинг трансферини эълон қилади.\n“ДиариоСпорт” нашрининг маълум қилишича, “Барса” аллақачон голландиялик футболчи билан шахсий шартнома борасида келишувга эришган.\nМанбанинг маълум қилишича, клуб “Ливерпул”га ярим ҳимоячи учун 15 миллион евро тўлаб беради. Бундан ташқари, яна 5 миллион турли бонуслар тариқасида “Ливерпул” ғазнасига бориб тушади.\nМадриднинг “Реал” клуби футболчиси Браим Диас фаолиятини “Милан”да давом эттириши аниқ бўлди.\nБу ҳақида таниқли журналист Никола Скири маълум қилмоқда. Унга кўра, “россонерилар” Диасни сотиб олиш шарти билан бир мавсумга ижарага олмоқда. “Милан” Диасни ўз жамоасида қолишини истаса, мавсум сўнггида 20 миллион евро сарф этишига тўғри келади. “Реал” ўз футболчисини қайта сотиб олиш шарти билангина сотишга рози бўлди.\nАйни дамда, шартноманинг шу банди борасида музокаралар олиб борилмоқда.


ЎзЛиДеП раиси ўринбосари коррупциянерлар кичик лавозимларда ҳам ишламаслиги кераклигини айтди\n4-08-2021, 10:58 1 114\nЎзЛиДеП раиси ўринбосари Дилшод Шоумаров коррупциянерлар кичик лавозимларда ҳам ишламаслиги кераклигини айтди. Бу ҳақда EVERYDAY.UZ мухбири хабар қилди.\nПрезидентимиз бошлаб берган очиқлик, ошкоралик сиёсати туфайли мамлакатимизда коррупция муаммоси ҳам борлиги тан олинди. Нафақат тан олинди, балки бу иллатга қарши жиддий ва муросасиз кураш бошланди. ОАВда мунтазам равишда коррупцияга оид асосли мақолалар, маълумотлар берилаётгани ана шу кураш усулларидан бири.\nЯқинда интернетда муайян йўналишда коррупция ҳолатлари энг кўп аниқланган вилоятлар рейтинги эълон қилинди. Батафсилроқ баён этсак, коррупцияга қарши курашиш агентлиги томонидан жорий йилнинг июнь-июль ойларида ўтказилган мониторинг тадбирларида республикамиз бўйича бюджет буюртмачилари томонидан жами қиймати 141 млрд. сўмлик 458 та танловда “Давлат харидлари тўғрисида”ги ва “Рақобат тўғрисида”ги қонунлар талаблари бузилишига йўл қўйилган. Аён бўляптики, коррупцияга қарши янада қатъийроқ ва кескинроқ курашиш лозим. Бу борадаги вазифалар партиямиз дастуридан ҳам ўрин олганини таъкидлаш жоиз. Зеро, порахўрлик жамиятимиз ривожланишига, хусусан, демократик янгиланиш ҳамда модернизациялаш жараёнига ҳар жиҳатдан халақит бермоқда. “Қўлга тушган” порахўрлар телевидение ва матбуотда намойиш этилганига қарамасдан, кўпларнинг қон-қонига сингиб кетган таъмагирлик жамиятимиздан йўқолиб кетмаяпти.\nМДҲга аъзо мамлакатларда олиб борилган тадқиқотлар шундан далолат берадики, шўролар тузуми қулаганига ўттиз йил бўлганига қарамай, суд-ҳуқуқ органлари ҳамон давлат ҳокимиятининг итоаткор органига айланганича турибди.\nКоррупция жамиятда адолатсизлик, тенгсизлик ва аҳолининг норозилигига олиб келади, бу эса барча соҳадаги ислоҳотларнинг натижасига салбий таъсир қилади.\nМазкур иллатни бартараф этиш учун фақат тегишли ташкилотлар эмас, беистисно барча саъй-ҳаракат қилиши лозим. Айниқса, социологлар, психологлар, журналистлар, тарихчилар, давлат ҳамда жамоат органлари, энг муҳими, амалиётчилар масалани таҳлил этиш ва ечимини топиш устида бош қотириши лозим.\nФикримизча, даставвал фуқароларимиз ҳуқуқий онги ҳамда ҳуқуқий маданиятини янада юксалтириш, ўз ҳақ-ҳуқуқини астойдил ҳимоя қилиш кўникмасини шакллантириш даркор. Шунингдек, таълим тизимида таҳсил оладиган ўсмирлар, ёшларда бу иллатга тоқатсизликни ҳосил қилиш масаласини ҳал қилиш тақозо этиляпти. Бундан ташқари, оилада, боғчада, мактабда ўғил-қизларимиз онгига таъмагирлик ёмон иллат эканини сингдирмасак, мақсад-муддаога эриша олмаймиз.\nОлий Мажлис Қонунчилик палатасидаги фракциямиз аъзолари бир масалага кўпроқ диққат қаратиши керак, деб ҳисоблаймиз. Яъни, порахўрлик учун жазони кучайтириш мақсадга мувофиқ. Сир эмас, маълум вақт ўтгач, пора олганларнинг айримларини яна давлат органларида, қайсидир ташкилотларда кўряпмиз. Одамларда бундай жиддий қонунбузарлик кечирилиши мумкин, порахўр кўпинча жазосиз қолади, деган тушунча ҳосил бўляпти. Аслида жазо қаттиқ, таъмагирлик оқибатлари ёмон бўлиши даркор. Бизнингча, коррупционерлар амнистия қилинмаслиги, кичик лавозимларда ҳам ишламаслиги керак.\nМухтасар айтганда, коррупция — тараққиёт кушандасидир. Унга қарши кураш билан ҳаммамиз ва ҳар биримиз шуғулланишимиз лозим, – дейди Шоумаров.\nМард 7 август 2021 13:24\nАзик 5 август 2021 08:25\nХитойда коррупция учун энг олий жазо кулланилган ва мана Хитой жахон лидери яъни учта кучли давлатни биттаси.Биз манимча якин уттиз йилда ривожлана олмаймиз чунки коррупция баъзиларни генида бор ва авлоддан авлодга утяпти.Амалдор ишдан олиниб шу захоти яна амалга куйиляпти бу гирт мантиксизлик.Сан бу ердаги порани олиб булдинг энди бошка туман ё вилоятдан пора олгин дейишса керакда.Баъзида хатто камалиб чикгач хам амалга тайинланганлар бор.\nодил 4 август 2021 23:05\nхитойликларгами гитлержонгами ухшаб халкнинг олдига уч турттасини олиб чикиб отиш керек шунда уз узидан йуколади унгача иложи йук бу ишнинг\nНосир 4 август 2021 15:31\nИтбаликлар кармокда Лаханглар тепада. Сув деб Сувга тупиришдек гап булибди. Мустабит тузимда 5 тийин ортикча нарх куйса Магазинчи комалар эди.хозирчи Эртагингизга Катта Инамди Мушиги Хам Ишонмайди.Эртакчи бобо.\nРеалист 4 август 2021 15:11\nКоррупцияга қарши кураш агентлиги бор,лекин коррупция кўпайяпти.\nҚашшоқликка қарши курашиш вазирлиги бор,лекин халқ қашшоқланиши давом этяпти.\nМонополияга қарши кураш агентлиги бор,лекин монополия гуллаб яшнаяпти.\nТаклифим:коррупцияга қарши курашни энг юқоридан бошлаш керак,жазони кучайтириш керак,бўлмаса бефойда,қуруқ сафсата,сайлов олди ўйини.\nЎзбекистон янгиликлари » Сиёсат » ЎзЛиДеП раиси ўринбосари коррупциянерлар кичик лавозимларда ҳам ишламаслиги кераклигини айтди


Ғийбат оғир жиноят - Баҳоуддин Нақшбанд ёдгорлик мажмуаси маркази\nҒийбат оғир жиноят\nҒийбат инсон хулқидаги энг ёмон ва зарарли иллатлардандир. Ғийбатни қоралаб Аллоҳ таоло шундай дейди: “… ва бир-бирларингизни ғийбат қилманглар! Сизлардан бирон киши ўлган биродарининг гўштини ейишни яхши кўрадими?! Ҳа, ёмон кўрасизлар! (Бас гуноҳи бундан-да ортиқ бўлган ғийбатни ҳам ёмон кўринг) Аллоҳдан қўрқинглар!” (Ҳужурот сураси, 12-ият).\nАбу Ҳурайра розияллоҳу анҳудан ривоят қилинади: “Бир куни Расулуллоҳ соллоллоҳу алайҳи васаллам: “Ғийбат нималигини биласизларми?” дедилар. “Аллоҳ ва Унинг Расули билувчи дейишди”. “Биродарингни ўзига ёқмаган нарса билан эслашинг”, дедилар. “Биродаримда мен айтган сифат бўлса-чи? ” дейишди. “Агар айтганинг унда бўлса ғийбат қилган бўласан, агар бўлмаса бўҳтон қилган бўласан”, дедилар (Муслим ривоят қилган).\nАбу Барза Расулуллоҳ соллоллоҳу алайҳи васалламдан шундай ривоят қилади: “Ҳасадлашманг, бир-бирингизни ёмон кўрманг, бир-бирингизга қараб нарх кўтарманг, бир-бирингизга орқа ўгирманг. Бирингиз бошқангизни ғийбат қилмасин”.\nАнас розияллоҳу анҳу айтади: “Расулуллоҳ соллоллоҳу алайҳи васалламшундай дедилар: “Исро кечаси юзларини тирноқлари билан юлаётган қавмнинг олдидан ўтдим ва : “Эй Жаброил, улар кимлар?” дедим. “Улар одамларни ғийбат қилган, обрўларине тўккан кимсалардир”, деб жавоб қилди Жаброил”.\nСулайм ибн Жобир айтади: “Пайғамбар соллоллоҳу алайҳи васалламнинг ҳузурларига келдим ва: “Менга шундай бир яхшиликни ўргатингки, ундан манфаатланай”, дедим. У зот айтдилар: “Ҳеч бир яхшиликни ҳақир санама, ҳатто сув сўраганнинг идишига челагингдан сув қуйиб беришни ҳам. Биродарингга очиқ юз билан пешво чиқ ва кетганида уни ғийбат қилма”.\nБаро айтади: “Расулуллоҳ соллоллоҳу алайҳи васаллам бизга хутба қилдилар. Уни ҳатто уйлардаги жориялар ҳам эшитишди. Хутбада шундай дедилар: “Эй тили билан иймон келтириб, қалби билан иймон келтирмаганлар, мусулмонларни ғийбат қилманг, айбларини изламанг. Ким биродарининг айбини изласа, Аллоҳ унинг айбини топади ва уйининг тўрида шарманда қилиб қўяди”.\nАйтилишича, Аллоҳ Мусо алайҳиссаломга шундай ваҳий қилди: “Ким ғийбатдан тавба қилиб ўлса, жаннатга охири кирадиган киши бўлади. Ким ғийбатга қасд қилиб ўлса, дўзахга биринчи кирадиган киши бўлади”.


"Челси" Салоҳни АПЛда энг кўп маош олувчига айлантирмоқчи » Бугунги футбол янгиликлари Узбекистон ва Жахон футболи спорт 2022\nGoal24.uz » Европа жамоалари » Англия » "Челси" Салоҳни АПЛда энг кўп маош олувчига айлантирмоқчи\n"Челси" Салоҳни АПЛда энг кўп маош олувчига айлантирмоқчи\nМуҳаммад Салоҳ учун кейинги мавсумда "Ливерпул"да давом этиш жуда қийин ва ҳақиқат шундаки, бугунги кунда клуб ва футболчи ўртасидаги позициялар бир-биридан жуда узоқда.\nШартномаси 2023-йилнинг июнига қадар амалда бўлган ҳолда, агар у узайтирмаса, у албатта трансферга ўтади, африкаликнинг устувор вазифаси Премер-лигада давом этиш.\nТодоФичажесъда билиб олганимиздек, "Челси" мисрлик футболчига даъвогарлик қилмоқда. “Кўк-анорранглилар”нинг янги хўжайинлари бу ёзда катта сармоя киритмоқчи ва янги лойиҳа Салоҳ атрофида айланишини исташади.\nЭслатиб ўтамиз, форвард фаолиятининг бошидаёқ "Стемфорд Бриж"да биринчи босқични ўтказган ва энди у Лондонга қайтишни мамнуният билан кутмоқда. "Челси" аллақачон футболчининг агентига тарихий таклифни жўнатган ва бу таклиф тасдиқланса, уни Премер-лигадаги энг юқори маош оладиган футболчига айлантиради.\n"Ливерпул" ўз навбатида 120 миллион евродан кам бўлмаган пул учун музокаралар ўтказмаслигини аллақачон маълум қилган , бу суммани "Челси" операция амалга ошишини истаса, тўлаши керак.


Риштон тумани ҳокими ишдан олинди - xabar.uz\nРиштон тумани ҳокими ишдан олинди\n08.02.2018 17:02 0 2925\nХалқ депутатлари Риштон туман Кенгашининг навбатдан ташқари сессияси бўлиб ўтди. Бу ҳақда вилоят ҳокимлиги ахборот хизмати хабар берди.\nУнда вилоят ҳокими, Ўзбекистон Республикаси Олий Мажлиси Сенати аъзоси Шуҳрат Ғаниев иштирок этиб, туманда ижтимоий-иқтисодий ислоҳотларнинг бориши, йўл қўйилаётган камчиликлар ва уларнинг ечими ҳақида маъруза қилди.\nТуманда ижтимоий-иқтисодий, маданий-маърифий соҳаларда бир қатор ютуқларга эришилган бўлса-да, айрим раҳбарларнинг бепарволик кайфиятига берилиши бунга салбий таъсир кўрсатгани қайд этилди.\nТуманда кейинги вақтларда кўплаб устувор вазифаларнинг бажарилмаслиги туфайли салбий кўрсаткичлар ортиб кетган. Масалан, ҳудуддаги ҳал қилиниши зарур бўлган масалалардан бири — тоза ичимлик сувига бўлган эҳтиёж аксарият маҳаллаларда ҳамон муаммолигича қолмоқда. Газ таъминотида ҳам бартараф этилиши зарур бўлган муаммолар бор. Республика ишчи гуруҳи томонидан тумандаги барча маҳалла фуқаролар йиғинларида олиб борилган ўрганишларда ҳам асосий муаммолар куз-қиш мавсумига тайёргарликдаги сусткашликлар, соғлиқни сақлаш ва таълим, уй-жой ҳамда ижтимоий муҳофаза тизимидаги камчиликлар сифатида қайд этилган.\nТадбиркорлик субъектларининг мавжуд имкониятлардан тўла фойдаланилмаётгани, экспортни ривожлантиришда тумандаги ўсиш ортда қолаётгани танқид қилинди. Соҳа ва тармоқларда шу каби қатор ҳолатлар атрофлича таҳлил этилди.\nВилоят раҳбари сессия ишида жиноятчилик ва ҳуқуқбузарликларнинг олдини олиш борасидаги чора-тадбирлар ҳам этарлича ташкил этилмаганини таъкидлаб ўтди. Биргина 2017 йилнинг ўзида 43 та маҳалла фуқаролар йиғинида турли жиноятлар содир этилгани, уларнинг аксариятида хотин-қизларнинг иштирок этгани ачинарлидир.\nЮқоридаги камчиликларга йўл қўйган Ғайрат Мамадалиевни туман ҳокими вазифасидан озод этиш, шу кунга қадар Сўх тумани ҳокими бўлиб ишлаган Таваккалжон Раҳимовни Риштон тумани ҳокими этиб тайинлаш тўғрисида вилоят ҳокимининг қарорлари халқ депутатлари туман Кенгаши депутатлари томонидан бир овоздан тасдиқланди.\nМузокараларда келгусидаги вазифалар ҳақида сўз борди ва тегишли чора-тадбирлар белгилаб олинди.\nЖамият 13/10, 09:35\nЎз тилига ҳокимлик қилолмаётган ҳоким\nИқтисодиёт 12/10, 18:14\nФарғона вилояти пахта режасини биринчи бўлиб бажарди


Гулназар Келди (1945-2020) | www.ziyouz.uz\nБош саҳифа Жаҳон шеъриятиТожик шеъриятиГулназар Келди (1945-2020)\nАтоқли шоир Гулназар Келди 1945 йил 20 сентябрида Суғд вилояти Айний ноҳиясининг Дардар қишлоғида туғилган. 1966 йилда Тожикистон давлат университетининг тарих-филология факультетини битирган.\nИлк меҳнат фаолиятини «Тожикистон комсомоли» рўзномасида бошлаб, ушбу рўзнома муҳаррири бўлиб ишлаган. Кейинчалик «Садои Шарқ», «Пайванд» журналларида, «Адабиёт ва санъат» ҳафтаномасида фаолият юритган. «Ваҳдат» рўзномасида бўлим мудири ва бош муҳаррир лавозимида ишлаган.\n2005-2010 йилларда Тожикистон Олий Мажлиси намояндалар Мажлиси депутати бўлган. Айни пайтда Абу Абдуллоҳ Рўдакий номли давлат Мукофоти Қўмитаси раиси ўринбосари вазифасида хизмат қилмоқда.\nИлк шеърий тўплами «Аскар сурати» номи билан 1969 йилда чоп этилган. «Бошланиш фасли», «Чанқоқ кўзгу», «Сен раъносан», «Елкан». «Лиммо-лим қучоқ», « Гулизор учун», «Яшил девор», «Кўча дарёси», «Бесаранжом ёмғир», «Учта тандир кулча» каби қирқдан ошиқ китоблари нашр этилаган. «Учта тандир кулча» номли болаларга бағишланган тўплами учун Абу Абдуллоҳ Рўдакий давлат мукофотига сазовор бўлган.\nШеърлари рус ва ўзбек тилларига таржима қилинган. Шоир француз шоирларининг силсила шеърларини тожик тилига ўгирган. Тожикистон Республикаси давлат гимнининг муаллифи. «Тожикистон Ленин комсомоли» ва Тожикистон ёзувчилар Иттифоқининг Мирзо Турсунзода номидаги мукофотлари билан тақдирланган. Тожикистон ҳукумати томонидан «Дўстлик» ва «Исмоил Сомоний» медаллари билан мукофотланган. 1969 йилдан Тожикистон журналистлар Итифоқи ва 1973 йилдан буён Тожикистон ёзувчилар Иттифоқининг аъзоси, Тожикистон халқ шоири.\nСукунат қаърига чўмган бу тунда,\nЭй, умидим рамзи, мени тарк этма!\nТонггача оқ йўл бўл, нафасим сени\nЭритса, ёримдек дилим эритма.\nСенга изҳор этгум не армон ила:\n— Эй, кошки, дунёнинг барча фаслида\nЙўллар хам, диллар ҳам фақат оқ бўлса,\nОппоқ умид унса инсон наслидан.\nҚуёш нури янглиғ борлиғинг равшан,\nСенда хираликдан йўқ зарра асар.\nАммо нетай ахир, сенинг рангингдан\nОқлик топмасалар ичи қоралар!\nЖонимни йўргаклаб кумуш рахтингга,\nЯна гўдакликни қўмсайман бу тун.\nБешикда тин олиб, қутулгим келар\nДоною нодоннинг дастидан бутун..\nҲарир парданг узра кўҳна дарахт ҳам\nХудди келинчакдек кўринар кўзга.\nСочиб оқ, гўдаклик бўлмагай насиб,\nТақдирга тан бергум, чора йўқ ўзга.\nМодомки виждондек покизадирсан,\nИмондек беғубор, бедоғ, бекина.\nСени эъзозласа арзир ҳар бир жон,\nСенинг тахтинг эрур мужгон устида!\nАммо сен йўлимга чак-чак томасан,\nАрмон ёшларидек сизиб басма-бас.\nАммо сен пойимни тавоф қилгудек\nБош қўйиб борасан бефиғон, бесас.\nМен ахир йўлчиман, иложим қанча,\nҚандай четлаб ўтай, эй, хайрихоҳим?!\nСен сингиб кетасан заминга, кечир\nБу учун бўлса гар менинг гуноҳим!\nЖонимни йўргаклаб кумуш рахтингга\nЯна гўдак бўлиб яшагум мамнун.\nМен фақат ўша вақт кўҳна дунёнинг\nҚору ёмғиридан қутулгум бутун…\nЭЙ АСРИМ, ОГОҲ БЎЛ…\nҚулоққа чалинар ташвишли нидо:\n«Илтимос, кўлингни тегизмасдан ўт!»\nПосбонлар нигоҳи такрорлар гўё:\n«Суратга ҳеч зиён еткизмасдан ўт!»\nНигоҳлар таноби занжир сингари\nОдамлар қўлларин боғлар, бегумон.\nҒазабдан титрайди барча: ёш-қари,\nТиш қайраб эшикка бўларкан равон.\nХалойиқ бўйсунмай посбон сўзига,\nСуратга қўл чўзиб, ишин қилибди.\nТирноғин ботириб Гитлер кўзига,\nРоса ковлабдию, роса тилибди.\nМузейда осиғлиқ Гитлер сурати,\nКўзлари ўйилган, кабиҳ ва мурдор.\nМужассам кўринди башар нафрати —\nРазиллар нафратга, алҳақ, гирифтор.\nВо ажаб, шу нокас аждар мисоли\nЖаҳонни қон қилиб ютмоқчи бўлди.\nКўринглар, конталаб кўзларнинг ҳолин,\nҚон ютиб, қон ютиб қонига тўлди.\nСуратга боқдиму кўринди бирдан,\nОламни тўлдирган одамзод қони…\nҚулоққа чалинди гўё ҳар ердан,\nМажруҳлар ноласи, фарёд, фиғони…\nГарчи музейдадир Гитлер уяси,\nГарчи озор топмас хавфидан замин,\nЭй асрим, огоҳ бўл, унинг куяси,\nУнинг уруғлари бош кўтармасин!\nТожикчадан Жонибек Қувноқ таржималари.\nҲеч касим йўқдир.\nОлам тўла ганж\nБир хасим йўқдир.\nМендан асар йўқ.\nМендан хабар йўқ.\nТанҳо деб айтманг,\nШЕЪРИМ МЕНИНГ ИСЁН ЭРУР…\nТо муҳаббат Вахшонзамин аёлидек сарсон экан,\nШеърим менинг исён эрур.\nТоким унинг бешигида мағрур ажал хандон экан,\nШеърим менинг гирён эрур.\nРўдакийнинг кўзи каби гулзордаги ғунчалар ҳам,\nБу туннинг зулмати янглиғ,\nТоким афғон шамоллари офатгари бўстон экан,\nШеърим менинг тўфон эрур.\nЎртамизда сарҳад бордир, юрт сарҳади обод, вале,\nБағрида юз фарёд бор экан!\nТо ҳамсоя соясининг жойи бизнинг майдон экан,\nШеърим менинг нолон эрур.\nТоким гўдак кафтларидан қалам шавқи тушар экан,\nДилда ташвиш яшар экан,\nТоким сухан биноси ҳам омонату ларзон экан,\nШеърим менинг вайрон эрур.\nТоким дили хаста Аму янглиғ гоҳо мен паришон,\nГоҳо бўлиб мен пушаймон,\nДил қаъримда фиғонларим пинҳон экан,\nШеърим менинг зиндон эрур.\nТожикистон — она юртим, менга тоза иймон экан,\nЖоним ичра бир жон экан,\nТоким Хўжанд, Хатлон ҳамда Риштон аро сарсон экан,\nШеърим менинг урён эрур…\nДарий тили тожигимнинг нишонидир.\nИкки жаҳон аро унинг жаҳонидир.\nСанжар ила Чингизхондан кам бўлмаган\nТожикларнинг ҳам паноҳи ҳам шонидир!\nОналар ўз шуҳратин фарзандига бахш айлагай,\nСамангонда Рустам тахти интизордир Рустамга…\nБу олий тахт пойига\nНе-не ёғий тиз чўккан.\nНе-не ўлка-элатдан Рустамнинг душманлари\nЎз қонига ғарқ бўлиб\nЕрга қулаб тушгандир.\nРустамнинг номи уйқаш ифтихору шарафга,\nРустамнинг номи нишон поклиқ, номусу орга,\nРустамнинг гурзиси ҳам абадият омондир,\nРустамнинг шон-шуҳрати асрларга етажак!\nАгар тилга кирса тошлар, бу лаҳза\nВатаннинг ишқи деб қиссалар сўйлар.\nТо тирик бордир Ватан,\nБу қиссалар мангу яшар.\nЯрадор деворлар инграйди гоҳо:\n«То бино бўлгунча она-Ватан сийрати\nУмрлар қечди қанча!\nЁмғирнинг найзалари ерга ботган лаҳзада,\nСабзлар аччиқ ёшдан ҳўлланган бир лаҳзада,\nЛолалар ғам зўридан титраётган лаҳзада\nҚулоққа чалинарми Суҳробнинг нолалари?\nЁ Рустамнинг фарёди?»\n…Бироқ Фирдавсий каби\nШоир ҳам туғилмаса,\nБошқа Рустам ҳеч қачон қайта қелмас оламга.\nҚўнғироқ жаранги таралар ҳар ён,\nУзоқ йўлни кўзлаб бормоқда карвон.\nТезроқ жамол кўрсат, эй, содиқ саҳар,\nКарвонга йўлдош бўл, бўлгин меҳрибон!\nЭй, йўлчи юлдуз,\nйўлдан узма кўз!\nКарвонга мунтазир не-не манзиллар,\nАсрлар бағридан ўтмоқда карвон,\nҚўнғироқ жаранги таралар ҳар ён.\nБалки Наср бормоқда Бухоро томон?\nҚалбини забт этиб Рудакий шеъри,\nШеърга асир бўлган юртнинг амири:\n«Мўлиён бўйи бу ён келмоқдадир,\nЁдга ёри меҳрибон келмоқдадир…»\nЁ Тусни сўроқлаб борар зар ортиб,\n«Шоҳнома» байтларин зар билан тортиб?\nШоирга кечиккан бу зар не даркор?\nҚачон тенгдир, ахир, зар билан ашъор?!\nКарвонга юкланган умид ва армон,\nНе-не тақдирларга шоҳид бу карвон.\nНосир Хисрав изи бордир Ҳижозда,\nСино ҳикматларин тинглар ҳар макон.\nАйтинглар, бу қайси замон?\nҚайси аср бўлмасин,\nТезроқ жамол қўрсат, эй содиқ саҳар,\nЧарақлаб тургин сен, эй йўлчи юлдуз,\nКарвон ўтиб борар, йўлдан узма кўз!\nСоҳиллар ўхшарлар қақроқ лабларга,\nКуйдирар, ёндирар сувнинг армони.\nМавжланиб оққанди бу дарё бир вақт,\nЁд бўлиб қолганди сирли достони.\nДарёнинг умиду армони гўё\nЎзанда тош бўлиб қолгандай бугун.\nМусаффо қўзгуси тошда минг пора,\nҲеч кимни этолмас ҳуснига мафтун.\nТошларнинг бетига, соҳил четига\nДарё ўз муҳрини босган бемалол.\nҚоянинг тошига не умид билан\nЎткинчи ўз номин ёзгани мисол.\nУзилган тор каби кўринар дарё,\nУнда на навою на куй, на баён.\nЖавлон ургани-чун аммо бир баҳор,\nЭл уни дарё деб атайди ҳамон…\nТоғу тошлар узра,\nСовуқ ел кечади тирама куни.\nЭнди умидимнинг дарахтларидан\nТўкилиб тушарми қувончим гули?\nСаҳрою адирлар бийдай тап-тақир,\nШамоллар келтирмас қушлар фарёдин.\nНаҳотки, бу фоже менга ҳам тақдир,\nНаҳот, бир кун келиб сўнар ҳаётим?\nҚариган мулладек мудрайди дарё,\nБемордек оқариб қолгандир қуёш.\nНаҳот, бир кун келиб кўнглим қуёши\nНурлари сўнар-у, бўлади одош?\nЁримнинг васлидек кун қисқа, мубҳам,\nЁримнинг ҳажридек кечалар узун.\nНаҳотки, менинг бу қисқа умрим ҳам\nОний лаҳза эрур табиат учун?\nТитраган япроқлар, яланғоч дарахт\nБаҳордан эртаклар айтади бу пайт.\nЯна қайта гуллар юрагимда бахт,\nУмиддан бир байту армондан бир байт.\nБиз жуда ёш эдик, кўрмадик гарчи\nНимадир ўт-тутун пуркаётган жанг.\nЛекин эшиклардан очлик шаклида\nЎлим бизга солар эди чанг.\nУрушни кўрмадик ва лекин дилда\nДард, ғамлар яширган юзларни кўрдик.\nОталар, ўғиллар ҳам биродарлар\nЙўлида интизор қўзларни кўрдик.\nУрушни кўрмадик бизлар ва лекин\nСулув қелинчаклар сукутин кўрдик.\nБир оёқда қайтган ака, отани,\nҚайноқ ёш, нолалар, дард ўтин қўрдик.\nБизлар тириклиқнинг оғир юкини\nЖуда эрта кўрдик ўз елкамизда.\nКўрдик оталарнинг коржомасини\nОналар эгнида — ўз ўлкамизда.\nКўрдик ранги ўчган хат ташувчининг\nТитроқ қўлларини, имдодларини;\nТўртбурчак хатларда бизлар ногаҳон\nКўрдик оналарнинг фарёдларини…\nБугун-ку, бахт кулиб боқар ҳар томон,\nЕр гулга чўлғанган, софдир коинот.\nБу дилкаш ҳаётнинг қадрига, ёшлар,\nЕтмоғимиз керак барчамиз, ҳайҳот.\nБугун сенга айтган юрак сиримда\nТупроққа кўмилган минг сир ниҳондир.\nСенга тақдим этган даста гулимда\nМинг бир очилмаган ғунча пинҳондир.\nМен тўлиб васф этай жону дилимдан\nАрмонли қизларнинг севгиси кучин,\nТоки сен заҳмат чек ўзинг учун ҳам\nҲам жангдан қайтмаган йигитлар учун.\nУрушдан қайтмаган бўлса ҳам гарчи,\nТупроқда жимгина ётса ҳам улар,\nҲам менинг, ҳам сенинг — барча ёшларнинг\nБахтига ҳар лаҳза кўриниб турар.\nБу тотли ҳаётнинг шукронасидан\nБизнинг бахт уйимиз бўлмиш чароғон.\nУл қаро кунларни инсон боласи\nКўрмасин ҳеч қайда, ҳеч вақт, ҳеч қачон!\nЎз юзингни ўз кафтинг-ла яширмагил, жонгинам,\nАхир йиғи раво эмас эркак кишига, аён.\nЁшга тўлган кўзларимни юзингга тикдим бу дам,\nЮрагим қон эди ўзи, жигарни ҳам қилма қон.\nҚўлим синсин менинг, ахир, қўлларингни ушбу кез\nСилаб-сийпаб юзларингдан айирмади, начора.\nПанжаларим тарамади хушбўй сочингни, эсиз,\nШод этмади ишқцан алам чеккан кўнглингни сира.\nКўриб сенинг ҳолатингни, хаёлинг тўлқинини,\nОстонада бамисоли девор бўлдим, жонгинам.\nЎзим-ку лол эдим сезиб узоғу яқинингни,\nКўриб оҳинг чақинини абгор бўлдим, жонгинам.\nЮраккинам амр этарди: «Дарҳол боргил, тезроқ бор,\nСилаб тутгил қўлларини, елкасига қўйгил бош!» —\nҲаяжону андишаю ҳаё эди устивор,\nҲайҳот! Қани, қайда эди ўшал журъат ва бардош!\nНечун кўкрак қафасимда телбадек талпинарсан?\nДод дастингдан сенинг, ахир, менинг шўрлик юрагим!\nНечун унга сен ўтринча-ўтринча ташланарсан?\nДод дастингдан сенинг, ахир, эй, кўзим, эй, қароғим!\nАхир, йиғи раво эмас эркак кишига, аён.\nПаришонҳол кетмаслигим учун тағин ёнингдан,\nШу аҳволда кузатмагин энди мени ҳеч қачон!\nЭй арча, ўрнинг баланд,\nПойингда турар тоғлар.\nҚўшнинг осмон бу чоғлар.\nҚуёш ҳам меҳри билан\nЮзингдан ўпич олар.\nҚаҳри келиб тўфоннинг\nСунбулинг тортиб қолар.\nЮксакликка дил боғлаб\nТун чўкиши биланоқ\nКимни кўра олардинг?\nБу манзилда, айт-чи, сен\nКимга тўкардинг дардинг?\nШерик бўлар кишинг йўқ.\nЧунки ҳаволаб кетдинг,\nБиров билан ишинг йўқ.\nГарчи бу ҳаётингни,\nЖасурлик, дерлар, майли.\nКўз ёшингга ўхшайди.\n← Аввалги Аввалги Қулман Очилов. Асрлар қаъридан дур қидириб… (Ойбек уй-музейидан репортаж)\nКейинги → Кейинги: Раҳмат Назрий (1951)


М. Солиҳ : » Бизнинг халқимиз ҳам украинлар каби яқин замонлар ичида майдонларга чиқажак!» | МУҲАММАД СОЛИҲ\nПоделиться "М. Солиҳ : » Бизнинг халқимиз ҳам украинлар каби яқин замонлар ичида майдонларга чиқажак!»"\nМуҳаммад Солиҳ: Платформамиз Эрк партиясининг Интернетдаги сафиҳасига қўйилган ва мен уни яна бир бор эслатиб ўтаман. Платформамиздаги биринчи иш, бугунги мавжуд диктатура тузумини конститутцион ҳизога келтириш, яъни конституциянинг ичига киритиш керак. Бу иш бугун бизга имконсиз кўринаяпти ва агар бизни сайловга киритганда ҳам, бу ишни қилолмаган бўлардик, чунки режим бугун конституциянинг устида ўтирибди.\nИккинчиси: бозор иқтисодини тўла амалга ошириш ва бу борада қилинмай қолаётган ишларни қилиш.\nУчинчиси: бугун ўзгача фикрловчилар ва эркин сўзга ўтказилалтган зулмни тўхтатиш, сиёсий маҳкумларга озодлик бериш, уларни реабилитация қилиш. Сайлов системасини янгидан тузатиш, сиёсий сургундаги мухолифатчиларни ватанга қайтариш ва уларни сиёсий жараёнга жалб қилиш.\nМухбир: Эрк партияси 26 декабр кунги сайловларни бойкот қилишга чақираяпти.Демак партия ҳозирги сиёсий шароитда ўз фаолияти учун бундан бошқа чора кўрмаяптими?\nМухбир: Ўзбекистондаги парламент сайловларига нисбатан муносабат масаласида халқаро ташкилотлар мушкул бир вазиятда қолишмоқда.Ниҳоят яқинда Европада хавфсизлик ва ҳамкорлик ташкилоти чекланган кузатувчилар гуруҳини юборишини билдирди.Бу масалада Эрк партияси қандай ёндашув тарафдори?\nМ.С. : Европада хавфсизлик ва ҳамкорлик ташкилотининг юбораётган чекланган кузатувчилар гуруҳи бу сайловнинг ҳеч қандай сайлов эмаслигини кузатиш учун, менимча, кетаяпти.Гарчи улар бормаса ҳам сайловнинг сайлов эмаслиги маълум.Аммо балки ўз кўзлари билан кўрса, бунинг халққа қарши ҳукумат қилаётган навбатдаги ўйини, ташқи дунё учун ўтказилаётган томоша эканига яна бир бор ишонч ҳосил қиларлар. Ҳукуматнинг ўзи ҳам ташқи дунёни бу ўйин билан алдаб бўлмаслигини сезиб турибди. Кетаётган чекланган гуруҳ сайлов деб баҳолаш учун эмас, балки шунчаки фактни белгилаб қўйиш учун кетаяпти холос.\nМухбир: Айни пайтда, Европа ва Ғарб ҳамжамиятининг, масалан, Украина сайловларига бутунлай бошқача муносабатда бўлганини кўрдик. Улар қаллобликлар ҳақидаги дастлабки маълумотлар пайдо бўлиши билан, бу сайлов натижалари ва улар оқибатида ҳукуматга келадиган одамни тан олмасликларини очиқ –ойдин айтишди. Аммо Ўзбекистондаги сайловлар масаласида аҳвол бошқача. Халқаро ташкилотлар сайловнинг, сиз айтмоқчи, сайлов эмаслигини айтишлари мумкин, бироқ айни шу сайловдан кейин тузилажак парламент билан ишлашни давом эттираверадилар. Бунинг битта мисоли — Германия Бундестаги.\nМ.С. : Германиянинг бу борадаги сиёсати ўзи аввал бошдан икки хил стандартли. Бу борада Британия парламентининг позицияси анча демократик ва яқинларгача АҚШ тутуми ҳам шундай эди. Бугун Ўзбекистон исломий фундаментализмга қарши курашда гўл Ғарбнинг яқин иттифоқчиси бўлгани учун, унинг бошига уриш ўрнига, уни силаш давом этмоқда, афсус.Бу борада бизга муносабатни Украина билан солиштириб бўлмайди. Аммо биз Ўзбекистондаги режим шаънига қаттиқроқ ва кескин гаплар сайловдан кейин айтилишига умид қилиб турибмиз.\nМ.С.: Гапингиз тўғри, кейинги 10 йил ичида сизнинг саволларингиз ҳам, менинг унга жавобларим ҳам ўзгармади, афсуски. Ҳар бир халқ ўзининг ҳукмдорига лойиқ, деган эски, қадимги бир ҳикмат бор ва у аччиқ бўлса-да, афсуски жуда тўғри.Токи халқимиз кўчага чиқиб ўз ҳаққини талаб қилмас экан. бизга на Америка ва на Британия ёрдам беради. Халқнинг ўзи уйғониши ва ҳаққини талаб қилиши керак ва бизнингча шу кунлар яқинлашаяпти. Xалқ деб майдонга чиққанларга халқдан шикоят қилиш ярашмайди ва биз халқимиздан нолиётганимиз йўқ. Ўзбекистондан келаётган хабарларга қараганда, бизнинг халқимиз ҳам украинлар каби яқин замонлар ичида майдонларга чиқажак.\nНаписал: Admin // Суҳбат, Ўзбекча // Июль 9, 2010\n← Aqlning yo’li – demokratiya 1999 йил портлашлари ҳақида асл ҳақиқат →


Ўзбекистонлик журналистлар оғиз очмасликка ўргатилган | Institute for War and Peace Reporting\nЎзбекистонлик журналистлар оғиз очмасликка ўргатилган\nМамлакатда бир неча йилдан буён цензура ва оммавий давлат назорати мавжудлигига қарамай, расмийлар ҳозиргача журналистларни нозик мавзулар бўйича оғиз очмаслик ҳақида огоҳлантирмоқдалар.\nЎзбекистондаги газета дўкони. (IWPR сурати) Ўзбекистондаги газета дўкони. (IWPR сурати) Ўзбекистондаги газета дўкони. (IWPR сурати) Ўзбекистондаги газета дўкони. (IWPR сурати)\nЎзбекистонда оммавий ахборот воситалари доимо қаттиқ цензура остида бўлиб келган, аммо сўнгги ойларда улар устидан муҳаррир текшируви янада кучайтирилди, ваҳоланки расмийлар иқтисодий муаммолар ва сиёсий зиддиятлар тўғрисидаги баҳсларнинг олдини олишга уринмоқдалар.\nҚишқи пайтда аҳолини табиий газ билан таъминлаш, жумладан, табиий газни Тошкент ташқарисига етказиб бериш таъқиқланган мавзу бўлиб қолмоқда. Бу, ўз навбатида, энергия етишмовчилигига олиб келди, чунки электр энергиясидан фойдаланиш ошиб бормоқда. Маҳаллий расмийлар кун давомида электр энергиясини бир неча соатга ўчириш орқали бу муаммони ечишга ҳаракат қилмоқдалар.\nМамлакат шарқида жойлашган Наманган шаҳридан бўлган журналист IWPRга муҳаррири унинг ушбу мавзуда мақола ёзиш режасини рад қилгани ҳақида айтиб берди. У шунчаки ўқувчилар ўз ҳаракатларини аввалдан режалаштиришлари учунгина электр энергияси ўчирилиши жадвали ҳақида ёзмоқчи бўлган. Аммо унга на у ва на унинг ҳамкасблари ҳукуматни танқид остига олишга ҳақли эмасликларини аниқ ва равшан қилиб тушунтириб ўтишди.\nУнга: “Бу мавзуга тегманглар, бу ҳақда ёзиб бўлмайди”, дея айтишгани ҳам ажабланарли ҳол эмас.\nЖурналист ушбу мақола чоп қилинишига кўзи етмаслигини, чунки уни чоп қилиш учун аввал муҳаррир, сўнг эса маҳаллий идора расмийсининг рухсати кераклигини айтади.\n2013 йил давомида оммавий ахборот воситаларининг эркинлиги тўғрисида чоп қилган ўз ҳисоботида Париждаги “Чегара билмас мухбирлар” ташкилоти Ўзбекистонга ўрганилган жами 180 та мамлакат орасида 164чи ўринни берган.\n“Чегара билмас мухбирлар” ташкилоти томонидан кўриб чиқилган ишлар орасида 15 йилга озодликдан маҳрум қилинган “Эрк” газетасининг собиқ муҳаррири Муҳаммад Бекжон ва Орол денгизи атрофидаги экология муаммолари ҳақида репортажлар ёритиб боргани учун 2008 йилда қамалган мустақил журналист Солижон Абдураҳмоновнинг ишлари бор.\nСобиқ Совет иттифоқи давридаги оммавий ахборот воситасидан мерос бўлиб қолган Ўзбекистондаги давлатга қарашли матбуот “Правда Востока” ва “Халқ сўзи”, ҳамда минтақа ва туман маъмуриятлари томонидан молиялаштирилиб бориладиган нашрлардан ташкил топган.\nМаҳаллий газеталар жамиятда кам ўқилгани учун нашр тиражини қўллаб-қувватлаш мақсадида кўпинча давлат ишчиларини ушбу газеталарга мажбурий равишда обуна қилишади.\nДекабрь ойида Тошкентда давлат оммавий ахборот воситалари муҳаррирлари учун ўтказилган тренинг иштирокчиси IWPRга газеталарда қандай муаммолар ёритилиши кераклиги, улар ҳақида қандай қилиб репортажлар тайёрлаш ва нималарни четлаб ўтиш кераклиги ҳақида махсус топшириқлар берилиши ҳақида айтиб берди.\nБутун мамлакат бўйлаб муҳаррирлар ЕҲХТ, Тошкентдаги журналистларни қайта тайёрлаш халқаро маркази ва “Ўзбекистондаги оммавий ахборот воситаларини қўллаб-қувватлаш учун” жамоатчилик жамғармаси томонидан ташкил қилинган икки кунлик семинарга таклиф қилиндилар.\nБиринчи кундаги ўқув машғулотларини чет эллик медиа-тренерлар олиб бордилар, аммо келаси кунги ўқув машғулотларини олиб борган маҳаллий инструкторлар семинар иштирокчиларидан “замонавий чақириқларни ҳисобга олган ҳолда янада кўпроқ ҳушёр бўлмоқликни талаб қилдилар”.\n“Ҳамма нимани қаерда кучайтириш кераклигини тушуниб етди”, - дейди ушбу семинарда иштирок этган муҳаррир.\nЖурналистлардан ёритмаслик сўралган нозик мавзулардан бири, бу 76 ёшли президент Ислом Каримов оиласида бўлиб ўтаётган зиддият бўлди.\nСўнгги ойларда президентнинг қизи Гулнора Каримова оиласининг ғазабига учради. Унинг йирик бизнеси, медиа ва нодавлат ташкилотлари мусодара қилинди, ушбу тузилмаларда ишлаган ходимлар эса ҳибсга олинди. У ўзини “Твиттерда” ҳимоя қилиб келди, жумладан, Каримова Миллий ҳавсизлик хизматининг нуфузли раҳбари Рустам Иноятовни унга қарши фитна уюштирганликда айблади. (“Ўзбекистоннинг биринчи оиласи ичидаги низолар” дея номланган мақолани қаранг.)\nУшбу зиддият 2015 йилда бўлиб ўтадиган президент сайлови арафасида олиб борилаётган саҳна орқасидаги ворислик учун курашни очиб ташлади.\nЖорий йилда бўлиб ўтиши режалаштирилган парламент сайловлари бошқа ҳолатда шубҳасиз натижага эга бўларди, аммо ҳокимият ўтиш жараёни олиб борилиши мумкин бўлган аҳамиятли ориентир бўлиб қолиши ҳам мумкин эди.\n“Биз, улар айтгандек, вазминрок, баҳо беришда одоблироқ бўлиб, ҳукуматни одамларга қарши қўймай, ҳамма нарсага тушуниш билан ёндашиб, ўз-ўзини цензура қилишга эътибор беришимиз керак экан”, - дея ўртоқлашди муҳаррир ва ўзи ҳамда ҳамкасбларига сайловлар тўғрисидаги ҳар қандай мавзуни четлаб ўтиш кераклигини айтишганини қўшимча қилиб ўтди.\nУларга ўз репортажларида давлатга қарашли ахборот агентлиги бўлмиш Uza.uz матбуот варақчаларидан фойдаланиш тавсия қилинди.\nАммо, муҳаррирнинг қайд этишича, репрессия йиллари давомида журналистлар режимни бузиб бўлмаслигини яхши ёдлаб олишган.\n“Ҳеч ким қамоқда ўтиришни истамайди, шунинг учун ҳамма газета ва телевиденияда ушбу қоидаларга риоя қилади. Янги таъқиқланган мавзуларни эса биз ўзимиз ҳам яхши биламиз – агар мамлакатда бирор нарса ёмонлашган бўлса, демак бу ҳақда сукут сақлаш керак”, - дейди у.\nДекабрь ойида тренинг ўтказган нодавлат ташкилотлари бирининг медиа-эксперти IWPRга тренингнинг бир қисми журналистиканинг халқаро меёрларига, бошқа бир қисми эса давлат топшириқларига риоя қилиш бўйича буйруқларга бағишланган қарама-қаршиликлар ҳақида билишини айтиб берди.\nШунга қарамай, у ўзбек мухбирларига узоқ муддатли изоляциядан сўнг чет эллик ҳамкасблари билан алоқа қилиш фойдалироқ эканини ҳис қилади.\nОммавий ахборот воситаларини ривожлантириш бўйича кўпгина халқаро ташкилотлар ва жамоатчилик ташкилотлари халқаро ҳамжамият ўзбек ҳукумати қўшинлари юзлаб намойишчиларни ўлдирган 2005 йилдаги Андижондаги зўравонликларни танқид остига олганидан сўнг Ўзбекистонни тарк этишга мажбур бўлганлар.\nМедиа-экспертнинг сўзларига кўра, чет эл ташкилотлари билан ҳамкорликда ўтказиладиган семинарлар фақат 2012 йилга келиб, яъни прагматик ёндашувни афзал кўрган қатор расмийлар туфайли қайта тикланди.\nБироқ IWPR суҳбатдоши семинар иштирокчилари халқаро меёрлардан ўзларининг кундалик ишларида қанчалик фойдалана олишларини ўлчаш қийин масала эканлигини ҳам тан олди, у Ўзбекистоннинг изоляцияланганлигини пасайтирувчи ҳар қандай нарса ижобий эканлигини таъкидлади.\nОммавий ахборот воситаларидаги цензура муҳаррирларни ҳаддан ташқари эҳтиёткор қилиб қўйди, дея давом этди у ва бир нашрнинг муҳаррири газетани ҳавф остига қўювчи воқеалар тўғрисидаги репортажларнинг олдини олиш кераклигини ҳис қилгани учун журналистга сил касаллиги ҳақида ёзган мақоласи учун гонорар тўлашдан бош тортгани билан боғлиқ воқеани айтиб берди.\n“Оммавий ахборот воситаларининг раҳбарлари ташқи ва ички сиёсат нюансларини аниқроқ англаб етиш мақсадида, ўзларини ишдаги протоколлардан хавфсизлантиришга ҳаракат қилаяптилар”, - деди медиа-эксперт. Ўзбекистоннинг Россия ва АҚШ билан нозик муносабатлари яна бир таъқиқланган мавзуга айланди, дея қўшимча қилди у.\nЖурналистлар ҳукуматнинг жарчилари сифатида чиқишга мажбур қилинганлари сабабли, жамиятнинг оммавий ахборот воситаларига нисбатан ишончи ҳам чекланган.\nБош журналист ва муҳаррир Сергей Ежков сўнгги ўн йил давомида бундан аввал ҳам чекланиб келинган сўз эркинлиги янада инқирозга юз тутганлиги ҳақида гапиради.\n“Правда Востока” газетасида ишлаб келган Ежков саккиз йил аввал “Узметроном” номли ахборот агентлигини таъсис қилди ва ҳозирги кунда унга бош муҳаррирлик қилиб келмоқда.\nУ замонавий ўзбек журналистикасини “бутунлай таназзулга учраган касб” сифатида таърифлайди.\n“Агар улар солиқ қўмитаси ҳақида мақола ёзсалар, фактларни ҳам уларга солиқ қўмитаси беради, улар [солиқ қўмитаси] журналист ёзган матнни ўқиб чиқишади, унга виза қўйишади, шундан сўнг бу матн “Правда Востока” ёки “Халқ сўзи” газеталарида чоп қилинади, - дейди Ежков ва аччиқланади, - Бундай ҳолатда қандай қилиб журналистик ёндашув, журналистикани бир кўриниш, уни бир касб сифатида таърифлаб ўтиш мумкин?”.\nУ расмийлар маҳаллий журналистлар чет эллик вакиллар билан учрашмасликлари учун матбуот анжуманлари ўтказмай қўйганини таъкидлайди. Бунинг эвазига журналистлар ўз мақолаларини расмий матбуот варақчалари асосида ёзишга мажбур қилинмоқдалар.\nЎзининг “Правда Востока” газетасидаги иш фаолиятини эслаган Ежков, ҳуқуқ-тартибот органлари, куч ишлатар тузилмалари ва прокуратура ходимларининг фаолиятини танқид қилувчи репортажларни чоп қила олганлигини айтади.\n“Ўша пайтда мана шу мавзуда ёзишга журъат этган журналистлар бўлган”, - деди у.\nҲозир эса оммавий ахборот воситалари жамоатчилик учун қизиқ бўлган ахборотни чоп қилмай қўйди. “Аввал одамлар журналистни ҳурмат қилишарди”, - дея қўшимча қилди Ежков.


Хитойнинг Xiaomi компанияси 29 март куни янги қурилмалари тақдимотини ўтказди. Тақдимотда бир нечта янги гаджетлар, жумладан, Mi 11 Pro смартфони намойиш қилинди.\nMi 11 Pro ҳозирда сотувда бўлган Xiaomi Mi 11’нинг яхшиланган версияси ҳисобланади.\nЯнги смартфон 164,3х74,6х8,53 мм ўлчамга эга. У Samsung’нинг 6,81 дюймли, 3200х1440 пикселли AMOLED-экрани билан жиҳозланган. Экран бармоқ изи сканерига эга ва Gorilla Glass Victus ҳимоя ойнаси билан таъминланган. Унинг чап юқори бурчагида 20 мегапикселли камера жойлашган.\nСмартфоннинг асосий камералар блоки учта камерадан иборат бўлиб, 50 Мпли Samsung ISOCELL GN2 сенсори ва Dual Pixel Pro автофокусига эга камерани, 13 Мпли OmniVision модули ва 5 карра оптик ҳамда 50 карра гибрид катталаштирувчи 8 Мпли OmniVision телеобъективини ўз ичига олади. Асосий камера сониясига 1920 кадр частота билан Full HD-видео ҳамда сониясига 30 кадр билан 8К-видеони олиши мумкин.\nҚурилма 8 ядроли Qualcomm Snapdragon 888 процессори, Adreno 660 видеотезлаштиргичи ва Snapdragon X60 5G модеми билан жиҳозланган.\nXiaomi Mi 11 Pro’нинг эътиборга лойиқ жиҳати кремний-кислородли анодга эга 5000 мА-соат сиғимга эга аккумулятори ҳисобланади. Гаджет қувватлагичсиз таклиф қилинади, бироқ Хитойда уни бепул олиш мумкин. Смартфон 67 Втли симли ва симсиз қувватлагичдан қувватланади. У қурилмага 36 дақиқа ичида тўлиқ қувватланиш имконини беради.\nСмартфон IP86 стандарти бўйича чанг ва сувдан ҳимоя олган Xiaomi тарихидаги илк қурилма бўлди. Компаниянинг таъкидлашича, синовлар вақтида смартфон 42 метр сув остига туширилганда ҳам ишлаш қобилиятини йўқотмаган.\nAndroid 11 операцион тизими остида ишловчи янги қурилма 8 Гб тезкор хотира ва 128 Гб доимий хотира (760 доллар), 8 Гб тезкор хотира ва 256 Гб доимий хотира (810 доллар) ҳамда 256 Гб доимий хотира (870 доллар) билан сотувга чиқарилади.


15 Октябрь 16:27\nNUR-SULTAN. Kazinform - Мустақил Давлатлар Ҳамдўстлигида эмлаш паспортларини ўзаро тан олишни тезлаштириш керак. Бу ҳақда Қозоғистон Президенти Қасим-Жомарт Тоқаев МДҲ давлатлари раҳбарлари кенгашининг навбатдаги йиғилишида маълум қилди, деб хабар беради Kazinform мухбири.\nҚР Бош давлат санитария врачининг карантин муддати тўғрисидаги қарорига ўзгартиришлар киритилди Янги қарор: Қозоғистонда эмланмаган ишчилар ҳар 7 кунда бир ПЗР тестидан ўтадилар Францияда вакцина рухсатномасини жорий этиш тўғрисидаги қонун кучга кирдиди\n«Пандемиянинг салбий оқибатларини бартараф этиш кун тартибимиздаги энг муҳим масалалардан биридир. МДҲ мамлакатлари қийин пайтларда бир -бирларига зарур ёрдам кўрсатиб, бирдамлик ва ҳамкорликни намоён этишди. Бунда Россия энг муҳим рол ўйнади. Мамлакатларимиз коронавирус пандемиясига қарши курашда яхши тажрибага эга. Бу вакциналарни ишлаб чиқишни ўз ичига олади. Кўриниб турибдики, фақат аҳолини оммавий эмлаш вазиятни яхшилашга ва фуқароларимиз хавфсизлигини таъминлашга ёрдам беради. Хабарингиз бор, Қозоғистоннинг QazVac вакцинаси юқори самарадорликка эга ва бошқа давлатларга гуманитар ёрдам сифатида етказилади «,-деди Қасим-Жомарт Тоқаев.\nПрезидент мамлакат олимлари томонидан ишлаб чиқилган янги QazCоVac-P препарати ҳам клиник синовларда муваффақиятли синовдан ўтказилаётганини таъкидлади. Бундан ташқари, клиникадан олдин яна учта вакцина маҳаллий олимлар томонидан синовдан ўтказилмоқда.\n«Биз халқаро ҳамжамият ишончини қозонган Россиянинг «Спутник М « вакцинасини ишлаб чиқаришни давом эттирмоқдамиз. Биламан, мамлакатингиз ҳам бу борада фаол иш олиб бормоқда. Қозоғистон яқин ҳамкорликка, тажриба алмашишга ва ўз вакциналарини етказиб беришга тайёр. Шунингдек, мен МДҲда эмлаш паспортларини ўзаро тан олишни тезлаштиришни таклиф қиламан. Бундай қарор қабул қилиб, биз фуқароларнинг эркин ҳаракатланишини таъминлаймиз ва ишбилармонлик алоқаларини фаоллаштирамиз «, - деди Президент.\n4 Қозоғистон Ташқи ишлар вазири БМТ вакиллари билан учрашди\n5 Спортча юриш: Туркияда қозоғистонлик спортчилар «олтин» ва «бронза» медалларини қўлга киритди\n6 Бельгияда коронавирус барометри ишга туширилди


24.01.2019 19:42 0 328\nМаълум вақт аввал Н.Нафасовнинг федерация раҳбарлигидан можароли тарзда олиниши ортидан томонлар ўртасидаги келишмовчилик бутун оммага маълум бўлиб улгурган эди. Кеча МОҚ сайтида жойлаштирилган гўёки «Н. Нафасовнинг кидикорлари фош этилгани» ҳақидаги хабар эса можарони «янги босқич»га олиб чиқди. Мазкур хабар тезда интернетдаги ахборот сайтларида тарқалди. Кўп ўтмай, Бош прокуратура МОҚ сайтида жойлаштирилган хабарни айбсизлик презумцияга зид эканини таъкидлаб, федерация собиқ раҳбари қўзғатилган жиноят иши бўйича на гумондор, на айбланувчи тариқасида жалб этилмагани ҳақида баёнот берди.\nБош прокуратуранинг баёноти масалага қўйилган қонуний нуқта аслида. Бу ёғига тергов жараёни якуни-ю суд ҳукмини кутиш керак, вассалом. Қонуннинг талаби шу. Шунга қарамай, прокуратура қоралаган МОҚ сайтидаги хабар олиб ташлангани йўқ. Аксинча, саноқли соатлар аввал МОҚ янги баёнот билан чиқдики, унда Ўзбекистон каратэ миллий федерацияси билан боғлиқ можарога ойдинлик киритилади, гўё. Йўқ, бу ойдинлик эмас, аксинча, қонунга зид тарзда эълон қилинган кечаги хабарнинг «сиёсий либосларга буркаб», қайта эълон қилиниши, холос.\nБуям айбсизлик презумцияга зид эканини таъкидлаш шарт бўлмаса керак. Модомики, федерациянинг собиқ раҳбарларига нисбатан жиноят иши қўзғатилиб, эндигина терговга боғлиқлик масала ҳал этилаётган экан, буёғига можарога МОҚ эмас, тергов ва суд органлари ойдинлик киратади. Бундан бошқа ваколатли идора йўқ. Бу жараёнда МОҚдан мавжуд қонунлар, хусусан, айбсизлик презумциясига риоя этилиши талаб қилинади, холос. Акс ҳолда, можаро баттар аланга олиши эҳтимоли ортиб, бу ҳол биринчи навбатда МОҚдай катта ташкилот нуфузига жиддий путур етказиши мумкин. Гап шунда.\nМОҚ можаро Нурхон Нафасов\nҲуқуқ 17/05, 00:54


"Ювентус" Роналду сабабли мураккаб вазиятга тушиб қолди(ми)?!\n13 декабрь, 2021, 09:00\nТеглар:Ювентус | Роналду | Криштиану Роналду | Манчестер Юнайтед | Андреа Аньелли | А Серия | УЕФА | УЕФА чемпионлар лигаси | Александер Чеферин\nТаркиб, натижа ва молиявий муаммолар "зебралар"ни қайтиб чиқиш имконсиз бўлган чуқурга тортиб кетмоқда...\n2018 йилда Роналдунинг "Ювентус"га ўтиши жамоани янги даражага кўтарилишини таъминлаши кутилганди. Афсуски, барчаси бошқача бўлиб чиқди. Криш Турин клубини пастга тушиб кетишига туртки бўлган кучлардан бирига айланди. Яқин ўтмишда супер лойиҳа, деб баҳоланган "Ювентус" ҳозир жуда мураккаб аҳволда. Таркиб, натижа ва молиявий муаммолар "зебралар"ни қайтиб чиқиш имконсиз бўлган чуқурга тортиб кетмоқда...\nАйнан шу омил "Ювентус"нинг фаолиятидаги ортга ташлаган энг катта қадамга айланади, деб ким ўйлабди, дейсиз?!\nАввалига Андреа Аньеллининг 2019 йилда берган интервьюсидан парча келтирамиз: "Клубимиз футбол оламидаги энг катта бренд! Яна такрорлайман, биринчи рақамли бўлиш учун барча нарсага тайёрмиз!" Бу сўзлар Аньеллининг сўнгги бир ярим йил давомида амалга оширган ишларини изоҳлаб беради. Клуб 18 ой ичида жуда катта жанжал марказига тушиб қолди.\nБиринчиси Суперлига! Флорентино Перес бошлаб берган ғояни биринчилардан бўлиб Андреа Аньелли қўллаб-қувватлади. Шу тариқа, у биринчи навбатда, футбол мухлисларига панд берди. Бу ҳам етмаганидек, энг яқин дўсти, ўз қизининг чўқинтирган отаси - Александр Чефериннинг "орқасидан пичоқ урди!" Инсайдерларнинг маълум қилишича, Андреа доимо нафақат Италия, балки жаҳон футболидаги энг кучли инсон бўлишни орзу қилган. Бунинг учун биринчи имконият пайдо бўлиши биланоқ, қаҳрамонимиз ундан фойдаланишга қарор қилди.\nАньеллининг клуби жуда катта рақамлар ёзилган чекни қўлга киритиши мумкин эди. Бу мақсад йўлида у "Ювентус" сингари деярли барча итальян клублари қарзга ботиб кетишига парво қилмади. Афсуски, бу пуллар чўнтакка келиб тушмади. Жамоанинг қарзи эса, янада катталашди.\nИккинчи муаммо - клуб президентларининг молиявий "ўйин"лари. Раҳбарият трансфер ва бошқа кўплаб пулли "ишлар" чоғида солиқларни айланиб ўтиш мақсадида ҳужжатларни сохталаштирганликда айбланмоқда. Италия прокуратураси шу иш юзисидан аллақачон клубнинг расмий офисида тинтувни амалга оширган.Сўнгги маълумотларга қараганда, "Юве" раҳбарлари бу орқали клубнинг 400 миллион евро қарзи бор эканлигини яширишга ҳаракат қилган.\n2-хато. Бошқа грандлардан андоза олишга уриниш\nАндреа Аньелли 2020/21 йилги мавсум аввалида ўтган йилги клубнинг кўрсатган натижаларидан қониқмаганини ошкора айтди. Ваҳоланки, Сарри "кекса сеньора"ни А Серия олтин медалларини қўлга киритишини таъминлаган, ички биринчиликда барча асосий рақиблар устидан ғалаба қозонганди. Катта эҳтимол билан, Сарри ЕЧЛни жуда эрта тарк этгани учун ишдан олинди. Ваҳоланки, Аньелли жамоанинг бутун бошли ўйин системасини бузиб ташлаганини сезмай қолди.\nМаурицио Саррига қадар жамоа постини эгаллаб турган Аллегри гранд клуб яратиш учун керак бўлган барча ишни амалга оширди. Унинг ўз ўйин схемаси, стратегияси, ишлаш принципи бўлишига қарамай, Андреа Аньелли ЕЧЛ соврини йўлида Массимилиано Аллегридан воз кечди. Унинг даврида "Ювентус" яхлит бир механизмга айланиб бўлган эди. Ҳатто, Криштианунинг келиши ҳам бу механизмни "синдира олмади". Мураббий аввал бошидан Роналду трансферига қарши эканлигини маълум қилди ва охиригача ўз позициясида қолди.\nШунга қарамай, Макс Криштиануни биринчи планга олиб чиқди, аммо уни ўрнини ЕЧЛда ғалаба қозониш мақсадида эгаллаган Сарри бу ишни уддалай олмади. Маурициога суперюлдузлар билан ишлаш борасида тажриба йўқ эканлиги панд берди. Натижада, мураббий ва футболчи ўртасидаги жанжал юзага келди. Роналду бир неча маротаба Сарри узатган қўлни ҳавода қолдирди. Якунда, Аньелли Роналдуни олиб қолиб, мураббийга жавоб бериб юборди. Шуниси ҳисоб-китоб жиҳатидан клубга камроқ зарар келтиради, деб ҳисоблади, чоғи.\nУёғига, раҳбарият ҳали мураббий сифатида дебют қилмаган Андреа Пирлога имкон берди. Тан олиш лозим, Пирлонинг келиши ички низоларга барҳам берди. Етакчилар раҳбариятга эътироз билдирмай қўйди, Роналду хотиржам, ёшлар клубда қолишга қарор қилди. Афсуски, натижаларга келганда Андреа билдирилган ишончни оқлай олмади. "Ювентус"нинг чемпионлик серияси барҳам топгани-ку майли, жамоа ўзига ўхшамай қолди. Ўйин тезлиги тушиб кетди, барча фронтларда бирин-кетин аламли мағлубиятлар сони ортди. Натижада, клуб афсонасига ҳам чиқиш эшиклари кўрсатиб юборилди.\n3-хато - Одатлар\nКўпинча омадсизликлардан сўнг келадиган қайта қуриш жараёни чоғида Андреа Аньелли кутилмаган юришни амалга оширди. Ҳаммасини бошидан бошлаш ўрнига, Массимилиано Аллегри ортга қайтарилди. Қачонлардир олдига қўйилган минимал вазифани аъло даражада уддалаган мутахассис яна клубда иш бошлади.\nБугунги Турин суперклуби Сарри ёки Пирлоникидан кучлироқми? Катта эҳтимол билан йўқ. Роналду таркибда эмас, "Transfermarkt" эълон қилган энг қиммат футболчилар рўйхатининг кучли ўнлигида "Ювентус"нинг бирорта футболчисига жой топилмади. Бу ҳам етмаганидек, замонавий футболдаги янги трендлар асосида иш кўрувчи кучли мураббий ўрнини "эски мактаб"нинг сўнгги битирувчиларидан бири саналган Аллегри қутқариб қолишига ишониш қийин. Ҳозирда, "Ювентус" А Серияда 7-поғонада бормоқда. Бундан ташқари, жамоада бошқа муаммолар ҳам бор.\n1. "Ювентус" жуда ҳам прагматик футбол намойиш этмоқда. Яратилаётган имкониятлар, ҳужумларнинг кескинлиги борасида муаммолар етарлича. Шунингдек, туринликлар прессинг борасида ҳам мақтана олмайди.\n2. Олдинги чизиқда ўйинни ўзига олишга қодир ҳужумкор футболчи йўқ. Дибала аввалгидек ёрқин эмас, Роналду кетди, Кьеза ҳали ёш. Мората эса, кайфият футболчиси.\n3. Аллегрининг жамоалари майдон марказидаги креатив плеймейкерсиз ўз ўйинини тўлиқ намойиш эта олмайди. Авваллари бу функцияни бажарган Пьянич энди таркибда эмас. Унинг ўрнини тўлдириши мумкин бўлган бошқа футболчи ҳам йўқ.\nВазият ўнгланмаслиги мумкин. 1-2 йил ичида Аллегри яна ўз футболини жамоага сингдириши катта эҳтимол. Боз устига, ҳозирда клуб раҳбарлари прокуратура олиб бораётган тергов билан банд. Жамоада янги трансферлар учун пул йўқ.\n"Мен таркибимизни суперюлдузлар билан тўлдиришга имконимиз йўқ, десам, сизларни ҳайрон қолдирган бўламан. Афсуски, ҳозир истакларимиз чегараланган. Коронавирус сабабли Италияда инқироз кузатилмоқда. Бу "Ювентус"ни ҳам четлаб ўтгани йўқ. Шу боис, яқин йиллар ичида катта трансфер воқеалари ҳақидаги саволлар кун тартибидан олиб ташланади".\nБир қарашда, "Ювентус" ЕЧЛ гуруҳ босқичида биринчи ўринни "Челси"дан тортиб олди-ку, дейишингиз мумкин, аммо ички муммоллар секин-аста "зебралар"ни ортга тортиши аниқ. Андреа Аньеллининг сўнгги 5 йилдаги нотўғри қарорлари Италия футболи гегемони келажаги борасидаги саволларнинг ортиб кетишига сабаб бўлди.


Электромобиллар бизни қандай келажакка элтади? - Carzone.Uz\nЭлектромобиллар бизни қандай келажакка элтади?\nЕвропа Иттифоқининг расмий вакиллари бир неча кун аввал дизель ёқилғисида ишловчи технологияни эски замон технологияси деб атади ва ундан воз кечиш вақти келганини айтди.\nУлар билан деярли бир вақтда Халқаро энергетика агентлиги (ХЭА) 141 қаторли ҳисобот билан чиқиб, экологик тоза транспорт воситаларининг бугунги кундаги вазияти ҳақида баёнот берди.\nБаёнотга кўра киши бошига тўғри келадиган электромобиллар сони бўйича Норвегия мутлақ етакчилик қилмоқда. Ўтган йили бу давлатдаги сотилган автомобилларнинг 39% қисми мутлақ электрокар ёки гибрид машиналар ҳиссасига тўғри келди. Бугунги кунда Норвегиядаги жами машиналарнинг 6,4% қисми электр қувватидан фойдаланган ҳолда харакатланади.\nИккинчи ўринни 11,7% нисбат билан Исландия, учинчи ўринда Швеция – 6,3% эгалламоқда.\nШунингдек кучли бешталикда Нидерландия (2,7%) ва Франция (2,6%) ҳам мавжуд.\nЭкологик тоза машиналарнинг сотувдаги улуши Хитойда аллақачон 2,2% га чиқди. Инобатга олиш керакки, Хитой электрокар савдоси ҳажми бўйича дунёдаги энг катта бозорга эга давлат ҳисобланади. Бу ерда дунёдаги электромобилларнинг 40% қисми сотилади. Шунингдек, электрли мотоцикллар ва скутерларни ҳам эсдан чиқармаслик керак. Ўтган йил давомида дунё бўйича уларнинг 30 миллион донага яқини сотилган. Ва бу савдо амалиётларининг аксарияти айнан Хитойда содир бўлган.\n2017 йилда илк маротаба 1 миллиондан ортиқ электромобиллар ва қувватланувчи гибридлар сотилган. Бу каби автомобиллар миқдори аллақачон 3,1 миллионтадан ортиб кетди. Албатта, бунинг салмоғи, ҳозирча, бензин ва дизель ёқилғисида юрувчи машиналарга нисбатан кам бўлиши мумкин, лекин унинг сони кескин ортиб бораётганлиги алоҳида эътиборга молик ҳолат. Ўтган йилнинг ўзида бу турдаги электромобиллар ўзининг савдодаги улушини 56% га оширишга муваффақ бўлди.\nЭкспертларнинг тахминларига кўра, 2030 йилга келиб (яъни 12 йилдан сўнг) электромобиллар ва қувватланувчи гибридлар сони 125 миллионтадан ортади. Бу энг қуйи ҳисоб-китоб тахминлари. Кўпи билан эса уларнинг сони 228 миллионта бўлиши ҳам мумкин (Электромобиллар 130 миллионта, қувватланувчи гибридлар 90 миллионта).\nЭкологик тоза машиналарнинг Европа ва Хитойдаги савдо улуши эса 20-25% дан ҳам ортиши мумкин.\n2030 йилга келиб мотоцикллар ва скутерларнинг 39% қисми электрли двигателга эга бўлиши тахмин қилинмоқда.\nЭлектрокарларнинг миқдори ортиши билан бир қаторда махсус инфраструктуранинг сезиларли ривожланиши ҳам кутилмоқда. 2030 йилга келиб қувватлаш учун махсус жойлар жами машиналарининг камида 10% қисми миқдорида бўлиши режалаштирилган. Қиёслаш учун: ҳозирда Норвегияда ҳар 19 электромобилга битта қувватлаш пункти, Швецияда ҳар 12 тага 1 та қувватлаш пунктлари тўғри келмоқда (уйдаги қувватлаш нуқталарини инобатга олмаган ҳолда).\nЛекин, масалан Японияда аллақачон ҳар 7 та электромобилга битта қувватлаш пункти мавжуд.\nЭлектромобиллар харидига ортадиган талаб бир қанча қазилмалар нархининг ошишига ҳам таъсир қилиши мумкин. Энг аввало литий ва кобальт моддалари бу таъсирга учрайди. Тахмин қилинишича, кобальт моддасига бўлган талаб 10-25 марта ортиб кетиши мумкин. Инобатга олиш керакки, дунёдаги жами кобальт моддасининг 60% қисми Конго Демократик Республикасида қазиб олинади. Моддани қайта ишлашнинг энг кўп улуши яъни 90% қисми Хитойга тўғри келади. Биргина охирги икки йил давомида кобальтнинг нархи деярли беш баробарга ортди.\nҲозир электромобилларни жисмоний шахслар томонидан харид қилинаётганлигинг асосий сабаби бу Давлат томонидан тақдим этилаётган имтиёзлар сабабидан. Сўровномалар натижаларига кўра, Норвегияда харидорларнинг аксарияти электрокарларни солиқ имтиёзлари борлиги сабабидан харид қилишган. Агар давлат ушбу имтиёзларни бекор қиладиган бўлса, электромобилга бўлган талаб кескин тушиб кетиши табиий.\nЭлектромобиль савдосининг ортишига таъсир қиладиган яна бир омил бу айнан давлатнинг ўзи харидор сифатида бозор иштирокчиси бўлаётганлигида. Масалан, Канада 2030 йилга қадар давлат хизмат машиналарининг 75% қисмини тўла электромобилларга алмаштиришни режалаштирган.\nУчинчидан эса давлат томонидан йўловчи транспорт воситаларини фақат электр орқали ҳаракатланадиган кўринишга ўтишга мажбурламоқда. Масалан, Хитойнинг Шенчжэн шаҳрида барча автобуслар электр воситасида ҳаракатланади. Тез кунларда такси учун мўлжалларган енгил автомобилларга ҳам шундай талаб қўйиш режалаштирилган. Ҳозирча, бу дунёдаги йуловчи ташишга мўлжалланган машиналарга махсус талаб қўяётган ягона катта шаҳар.\nЛитий-ионли аккумуляторларнинг хизмат муддати тахминан 175 минг километр дея баҳоланмоқда. Ҳозирги вақтда бундай батареяларнинг ўртача нархи ҳар бир киловатт учун 274 АҚШ доллари бўлиб қолмоқда. Лекин ҳар бир аккумуляторнинг қуввати ва иш унумдорлигини ошириш орқали уларнинг нархини ҳар бир киловатт учун 155 АҚШ долларигача арзонлаштириш мумкин. Экспертлар 2030 йилга келиб, бу батареяларнинг янги авлодлари кашф этилиши ва ушбу янги аккумуляторлар унумдорроқ ва сезиларли даражада арзонроқ бўлишига умид қилиб қолмоқдалар.\nМотоцикл ва скутерлар учун мўлжалланган батареяларнинг нархи эса кейинги ўн йиллик давомида 50-60% гача арзонлашиши кутилмоқда.


“ЭРК” партияси фаоли Ҳуррам Бердиевнинг иши « Ўзбекистон Халқ Ҳаракати\n27 November 2020 - 10:52\nҲуррам Бердиевнинг иши бўйича суди томонидан чиқарилган ҳукм ва “дело” билан танишиб чиқдим. Менга олиб келинган, “Дело”нинг устки қисми “қизил” ранг билан чизилган экан. Бу дегани, “Особий прреступник” дегани. Яъний, Ўзбекистон Республикаси ЖКнинг 112 моддасига кўра, “Иш” тутилади ва қаттиқ “назорат”га олинади. Бу инсонлар “кўча”га чиққандан сўнгра хам домий равишда кузатувда бўлади”.\nБуёғини тасаввур қилаверинг.\nАдолат кутиш мумкинми Бундай махкама бўлса, Ўзбекистон Республикаси бош прокурорининг “Талабномаси”га кўра, 6-ой муддатга чўзилиши мумкин.\nЎзбекистон Республикаси ЖКнинг 135 моддаси 3-қисми, “г” банди билан айибланаётган, маҳбус Ҳуррам Бердиев Ҳасанович шу йилнинг 8-февраль куни Қозоғистон Республикасининг “Шимкент” вилоятида қўлга олинган эди. Қозоғистон Республикаси КНБ си Ҳуррам Бердиевга нисбатан руҳий ва жисмоний куч ишлатиб, мажбурий равишда “тушунтириш хати” ёздириб олишган ва орадан 6-ой ўтганидан сўнг 2020 йил 17 август куни Ўзбекистон Республикаси ДХХ га топширган.\nҲуррам Бердиев ДХХнинг ҳибсхонасида 1-ой давомида “чиғириқ”дан ўтганидан сўнг Ўзбекистон Республикаси ИИВга қарашли Тошкент шаҳар ИИБига топширилган. У ердан Тошкент шаҳар Шайҳонтоҳур тумани ИИБининг “тергов гуруҳи”га олиб келинган.\nТергов ишларини “Дилфуза” исмли маъмур шахс олиб борган. Тергов роппа-роса икки ой давом эттирилди.\nҲуррам Бердиев бир тухматчи кимсанинг ғаразли чақимчлиги асосида, аслида эса ЭРК Мухолифат партияси аьзоси бўлгани учун ҳибсга олинди.\nТерговда 2014 йил 2-январь кунидан “Қидирув”га берилган, сурхондарёлик Ҳуррам Бердиев Ҳасановичга нисбатан йиғилган “Жиноий Иш” кўриб чиқилди. Тергов ишида Бердиевнинг шахсий адвокати қатнашган.\nЛекин энди Тергов ишлари бир томонлама олиб борилганлиги маълум бўлди.\nТерговда Бердиевни қоралаш учун далилий ашёлар етарли эмаслиги маълум бўлди.\nКўрсатма берган “жабирланувчи”лар ўз кўрсатмаларидан бош тортганлар.\nТерговда қатнашган Ҳуррам Бердиевнинг шахсий адвокатининг сўзи:\n“Дастлабки тергов ишлари билан мен обдан танишиб чиқдим. Ўзбекистон Республикаси ЖКнинг 135 моддаси 3-қисми, “г” банди билан 2014 йил 6-март куни Шайҳонтоҳур тумани Жиноий ишлари бўйича суди томонидан чиқарилган ҳукм ва “дело” билан танишиб чиқдим. Менга олиб келинган, “Дело”нинг устки қисми “қизил” ранг билан чизилган экан. Бу дегани, “Особий прреступник” дегани. Яъний, Ўзбекистон Республикаси ЖКнинг 112 моддасига кўра, “Иш” тутилади ва қаттиқ “назорат”га олинади. Бу инсонлар “кўча”га чиққандан сўнгра хам домий равишда кузатувда бўлади”. Буёғини тасаввур килаверинг.\nАдолат кутиш мумкинми Бундай махкамадан?\nМени ва қамоқда ўлган Нуриддин Жуманиёзовни ҳам Бердиев айбланаётган модда билан зиндонга ташлади бу “адолат”. Биз “Мардикорлар Касаба Уюшмаси” ташкилотининг асосчилари эдик.\nМен бизга очилган тергов ишлари билан бир бошдан танишиб бизни “одам савдоси” билан айиблашга бирон-бир факт йўқлигини кўрдим, бирон бир пичоққа илинадиган далилий ашёнинг ўзини тополмадим.\nҲуррам Бердиевнинг ҳам қайси айби учун Ўзбекистон Республикаси ЖКнинг 135 моддаси билан айиблашганига ҳайрон бўлиб қолдим. Худо раҳматли, Нураддин Джуманиёзов ўзи одамларни ишга олиб бориб, яна соғ-саломат, Ўзбекистонга қайтариб олиб келган бўлса-да, унга ва Бизга Қарши “жабирланувчилар”, русча айтгандек “терпило”лар Эркин Эсанов ва Фарход Абдуллаевлар Шуҳрат Рустамов ва Абдулло Тожибой ўғли (ҳозир фамилияси ва исмини Абдулложон Мирсоатов деб ўзгартган) билан биргаликда бизга қарши тухмат хати ёзганлари маълум бўлди.\nБу икки “терпило”дан биттаси Эркин Эсанов бир ташкилотда қоровул бўлиб ишлаган. Фарход Абдуллаев эса, ТТЗ (Тошкент Трактор Заводи)да Ўзларини Ҳуқуқ ҳимоячиси деб юрган Абдулло ва Шуҳратлар уларнинг номидан ариза уюштириб, бизни “одам савдосига гумон қиламиз…” деб ариза ёзиб топширишган.\nБу ғаразгўйлик тагида Абдулло Тожибой ўғлининг “тиши” бор эканлиги маълум бўлди. 2011 йил “Мардикорлар касаба уюшмаси” тузилган вақтда “Эрк” демократик партиясининг лидери Муҳаммад Солиҳ, “Эрк” партиясининг Ўзбекистондаги вакили Атаназар Арифовга 2000 А.Қ.Ш доллари берган ва у киши Абдулло Тожибой ўғлига, “тил-хат” асосида топширган экан. Абдулло Тожибой ўғли эса, “бу пулга тадбиркорлик қиламан!” деб Атаназар Арифовдан фирибгарлик йўли билан алдаб олган. (Тил-хат бугунги кунда мавжуд). Абдулло Тожибой ўғлининг “тадбиркор”лик ишлари юришмаганидан кейин, ҳуқуқ ҳимоячиси Фахриддин Тиллаевга (мендан) илтимос қилиб, ойида, 100 А.Қ.Ш доллари ҳисобида фоиз олиш шарти билан икки минг долларни Тошкент “Ўрикзор бозор”ида олди-сотти билан шуғулланган Раъно Раҳмонқуловага берган ва Ундан “тил-хат” ёздириб олдирган.\nЛекин Абдулло Тожибой ўғли ҳар ойи Раъно Раҳмонқуловадан 100 доллар ҳисобида “процент” олиб турган.\nОрадан бир йил ўтгандан сўнг, яъни, 2012 йил Абдулло Тожибой ўғли “Мардикорлар Касаба Уюшмаси” раҳбарилигига сайланганидан сўнг, “ЭРК” Демократик партиясининг лидери Муҳаммад Солиҳдан ташкилотни “оргтехника билан таъминлаш” мақсадида 3 минг А.Қ.Ш долларини олади. У ташкилот учун, оргтехникаларни арзон-гаровга “Малика” мажмуасидан сотиб олиб, Муҳаммад Солиҳга соҳта ҳужжатларни тақдим қилади.\nБироқ… Абдулло Тожибой ўғли, кимларнингдир топшириғи билан “Эрк” партияси ишларини очиқ саботаж қилиб Муҳаммад Солиҳга нисбатан интернет орқали турли уйдирма ва бўҳтонларни уюштиради.\nБу хизматлари учун Абдулло Тожибой ўғли Ўзбекистон ҳукумати томонидан тайинланган, нафақага чиқарилади.\nА.Тожибой ўғли ва МХХ тарафидан тайинлаган “Мардикорлар” Эркин Эсанов ва Фарход Абдуллаевлар Нуриддин Джуманиёзовдан “Қозоғистон Республикасининг “Шимкент” вилоятига ишга олиб кетишини илтимос қилади”. Фарход Абдуллаев ўзига яқин бўлган, “ҳамтовоғи” Эркин Эсановни олиб келади ва уни Нуриддин Джуманиёзовга “мардикор” деб таништиради.\nМХХ нинг бу икки “қулоғи” Н.Думаниёзов воситасида Қозоғистон Республикасининг “Шимкент” вилояти, “Сайрам” қишлоғида яшовчи Ўзбекистон Республикасининг фуқароси Ҳуррам Бердиевга олиб бориб топширади.\nШундан кейин менга нисбатан фитна уюштирилиб 15 суткага қамоққа олиндим . Нуриддин Джуманиёзовнинг уйида бўлган, “ЭРК” партиясига тегишли барча ортехника Тошкент шаҳар ИИБси томонидан мусодара қилинди.\nБу иккала “Эрк”чини таъзирини бериш керак!” дея МХХ билан бирга иш олиб борган, Абдулло Тожибой ўғли “ҳуқуқ ҳимоячиси” Шуҳрат Рустамов билан ўзаро тил бириктириб, Ф.Тиллаев ва Н.Джуманиёзовларни қамоққа тиқиш чораларини излайдилар ва ниҳоят чорасини топадилар.\n2013 йил декабрь ойида кўчадан тергов бериб юрган Нуриддин Джуманиёзовга нисбатан қаттиқ тайзиқ ва таъқиб ўтқазилганидан сўнгра, Нуриддин Джуманиёзов “Мен билан Фахриддин Тиллаев мардикорларни бирга, Қозоғистонга олиб борган эди” деган ёлғон кўрсатма беришга мажбур қилинади.\nМана энди Ҳуррам Бердиев тергов қилаётган вақтда, Фахриддин Тиллаевга нисбатан “ҳуқуқ ҳимоячи”лар Н.Думаниёзов, Ш. Рустамов ва Абдулло Тожибой ўғлиларининг узундан-узун ёлғон, “Тушунтириш хати”лари борлиги маълум бўлди. “Дело” шунчалик “шишшиб”, катталашиб том бўлиб кетган-ки, уни кўрган одам, “китоб ёзса ҳам бўлар экан-да!”дейиши ҳеч гап эмас…\nМаҳбус Ҳуррам Бердиевга энди “одам савдоси” билан эмас, балки, янги “Жиноий Иш” очиш кўзланмоқда. Х.Бердиевнинг адвокати айтишича, “Бердиев олдига ҳеч кимни киритишмаяпти” экан. Ўзи бир хонада ўтирибди. “Тоштурма” бошлиғи ва “фуқаролик кийимида” юрган мансабдор шаҳслар кириб-чиқиб юрган эмиш. Уларга “юқори”дан топшириқ берилган экан. Ўша учун, мен ҳеч нарса айтаолмайман…”деган адвокат.\nЭнди буёғи Ўзбекистон Республикаси Олий судининг судьяларига боғлиқ…\nАслида судяларга ҳам керак эмас, ҳукуматга боғлиқ бугунги ҳукумат ички сиёсатда аввалги репрессив сиёсатдан воз кечадими ёки бундай нияти йўқми, буни Ҳуррам Бердиевнинг суди кўрсатади.


Аллоҳнинг гўзал исмлари. Ал-Муҳаймин (8) | ukkosha.shosh.uz\nБош саҳифа » Aллоҳнинг гўзал исмлари » Аллоҳнинг гўзал исмлари. Ал-Муҳаймин (8)\nАл-Муҳаймин исмининг маъносини янада кенгроқ тушуниш учун Пайғамбаримиз соллаллоҳу алайҳи васалламнинг сафар олдидан айтган сўзларини келтираман. У зот сафар олдидан: «Аллоҳим! Сен сафардаги ҳамроҳсан, аҳли оила, мол-мулк ва фарзандларга муовинсан», дер эдилар.\nЭътибор беринг! Сиз сафардасиз, бир вақтнинг ўзида уйингиз, аҳли аёлингиз ва болаларингиз учун У Зот сизнинг ўринбосарингиз бўлмоқда. Бундай қамров ва назорат бирор инсонда бўлиши мумкинми? Албатта, бу амри маҳолдир, чунки бир инсон ё сен билан бирга бўлади, ё уйингда ўрнингга қолади. Шунинг учун бу икки сифат Аллоҳдан бошқа ҳеч кимда жам бўлмайди. Зеро, У Зот сенинг ўзингни ҳам муҳофаза қилади, тарбиялайди, тавфиқ, ғалаба беради, мадад беради ва айни пайтда уйда қолган бола-чақангни ҳам назорат қилади, йўқлигингда уларни ҳимоялайди, муҳофаза қилади. Шунинг учун Расулуллоҳ соллаллоҳу алайҳи васаллам У Зотга ўрнимга муовин бўлгин деб сўрамоқдалар, яъни ўринбосар маъносидаги «халиф» сўзини ишлатмоқдалар. Демак, инсонда ҳам илм, ҳам қудрат бир вақтнинг ўзида жам бўлмайди. Илмда кучли бўлса, қуввати бўлмай қолади, қуввати бўлса, илми етишмайди ва ҳоказо. Мабодо бир кишида илм ва қудрат жам бўлган деб фараз қилсак ҳам, барибир унда келажакни кўра олиш қобилияти бўлмайди. Гоҳида ундан кучли одам келиб, унинг қўлидаги нарсани тортиб олади ёки ундан зуккороқ ёки маккорроқ одам келиб, ундаги нарсаларга эга бўлиб олиши мумкин. Аммо «Аллоҳ ҳар бир нарсани билувчи Зотдир» (Ҳужурот сураси, 16-оят).\n«Агар (осмону заминда) Аллоҳдан ўзга худолар бўлса, (ўша «худо»ларнинг ҳар бири ўз хоҳиш-иродасини амалга оширмоқчи бўлар ва натижада еру осмон) бузилиб кетар эди» (“Анбиё” сураси, 22-оят).\n«Зуннунни (Юнус алайҳиссаломни) эсла. Ўшанда у ғазабланиб чиқиб кетган эди. У Бизни унга (ер юзини) тор қилмайди деб гумон қилди. Сўнг зулматларда туриб, «Сендан ўзга Илоҳ йўқ, Ўзинг поксан, мен золимлардан бўлиб қолдим», деб нидо қилди» (“Анбиё” сураси, 87-оят).\n«Биз унга (дуосини) ижобат қилдик. Ғамига нажот бердик. Мўминларга ана шундай нажот берурмиз» (“Анбиё” сураси, 87-оят).\nАввалги: В Стамбуле хранится указ Пророка Мухаммада об охране христианского монастыря


Туркманистонда парламент сайлови натижалари ҳисобланмоқда\nТуркманистонда парламент сайловларида берилган овозларни санаш давом этмоқда.\nЯкшанба кунги сайловнинг дастлабки натижалари бугун эълон қилиниши айтилмоқда. Президент Қурбонқули Бердимуҳаммедов Ашхободнинг Гунеш туманида ота-онаси билан биргаликда овоз берди.\nМарказий сайлов комиссияси эълон қилган маълумотларга кўра, овоз беришда сайловчиларнинг 91,3 фоизи қатнашган.\nОзодлик туркман хизматининг Ашхободдаги мухбирига кўра, сайловчиларнинг кўпчилиги оила аъзолари учун ҳам овоз берган. Сайлов комиссияси расмийлари бунга монеълик қилмаган.\nБу Туркманистонда биттадан ортиқ партия иштирокидаги илк сайлов бўлди. Лекин унда қатнашган иккала партия – Туркманистон Демократик партияси ҳам, Саноатчилар ва тадбиркролар партияси ҳам президент Бердимуҳаммедов сиёсатини қўллаб-қувватлашини эълон қилган.


Август 2, 2017\tЖамият Изоҳ қолдириш 876 Кўрилди\nХалқаро жиноятчи гуруҳлар томонидан терроризм, наркотрафик ва одам савдосининг авж олдирилиши жаҳон ҳамжамиятини жиддий ташвишга солмоқда.\nАфсуски, ноқонуний меҳнат миграцияси муаммолари мамлакатимизни ҳам четлаб ўтгани йўқ. Айрим шахслар ишлаш учун норасмий равишда бош қа мамлакатларга йўл олмоқда. Бу эса одам савдоси билан шуғулланиб бойлик орттириш умидида юрган кимсаларга қўл келаётир. Шу боис республикамизда бу иллатга қарши курашиш масалаларига давлат миқёсида катта эътибор қаратилган.\nМаълумотларга қараганда, одам савдосидан энг кўп жабрланаётганлар вояга етмаганлар ва аёллардир. Айниқса, аёлларни шаҳвоний мақсадларда четга олиб чиқиб кетишга уриниш ҳолатлари кўп учрайди. Бундай ҳолатларнинг олдини олишда тарғибот-ташвиқот тадбирларининг ўрни катта. Одам савдосига қарши кураш бўйича республика идоралараро комиссияси томонидан ташкил қилинаётган тарғибот тадбирларида ҳам ушбу масалага жиддий эътибор қаратилаётир. Бунда жамоат ташкилотлари билан ҳамкорлик катта ўрин тутмоқда. Айниқса, Ўзбекистон хотин-қизлар қўмитаси, Ўзбекистон Нодавлат нотижорат ташкилотлари Миллий ассоциацияси, БМТ нинг ривожланиш дас- тури билан ҳамкорлик катта аҳамиятга эга. Одам савдосига қарши курашишни ўзаро мувофиқлаштиришда қатор қонунларнинг қабул қилиниши асос бўлиб хизмат қилаётир.\nБугунги кунда юртимизда беш мингдан ортиқ нодавлат нотижорат ташкилотлар фаолият кўрсатмоқда. Уларнинг муайян қисми одам савдоси билан боғлиқ жиноятчиликнинг олдини олиш, бунда аҳолининг кенг қатламлари, айниқса, ёшлар ва хотин-қизларнинг хабардорлик даражаси ва ҳуқуқий маданиятини ошириш, жиноятчилик қурбонларига руҳий-маънавий, тиббий, ҳуқуқий ёрдам кўрсатишга доир чора-тадбирларни амалга оширмоқда.\nОлдинги Тадбиркорлар ҳуқуқи қонун ҳимоясида\nКейинги Кексаларни ким йўқлайди?\nФеврал 27, 2017\t2,560


ОАВ: Япония АҚШ билан биргаликда ракета ҳужумига қарши имкониятларини оширмоқчи - Yoshlar.com\nОАВ: Япония АҚШ билан биргаликда ракета ҳужумига қарши имкониятларини оширмоқчи\nЯпония ҳукумати Шимолий Кореянинг ракетавий салоҳияти ўсганини кўрсатган янги ракета учиришлари сабабли АҚШ билан биргаликда ракетага қарши мудофаа тизими имкониятларини оширмоқчи. Киодо агентлигининг маълум қилишича, бу ҳақда 22 июнь кечки пайт ўтган Япония миллий хавфсизлик кенгаши йиғилишида гап кетди.\n"Ўрта масофага мўлжалланган ракета учун зарур бўлган муайян кўрсаткичлар намойиш қилинди. Бу мамлакатимизда хавфсизликни таъминлаш нуқтаи назаридан жиддий хавотир уйғотади", деб айтди Токиода Япония мудофаа вазири Гэн Накатани. Вазир Шимолий Кореянинг ракетаси Японияга етиб келиши мумкинлигини билиш мақсадида берилган саволга маъқуллов жавобини берди. Биринчи марта "Мусудан" туридаги ракета 2010 йилда Пхеньяндаги ҳарбий парадда намойиш қилинган.\nШимолий Корея 15 ва 28 апрелда ҳамда 31 майда "Мусудан" туридаги баллистик ракетани 4 марта муваффақиятсиз учирганди. 22 июнда яна иккита шундай ракета учирилди, Япония мудофаа вазирлигининг баҳолашича иккинчи ракета учирилиши муваффақиятли ўтган.


2. 2)Мустаҳкам оила жамият таянчи\n3. Сохта салафийликда такфир масаласи\n4. Бахтимиз қомуси\nАсосий қомусимиз халқимизга хос урф-одатлар, имон-эътиқод, исроф ва диёнат, ор-номус, меҳр-оқибат каби самимий инсоний фазилатлар ўз аксини топган. Диёримизнинг барча худудларида яшовчи фуқаролар хусусан, мўмин-мусулмонлар ҳам ушбу Қомусда белгилаб қўйилган барча ҳақ-ҳуқуқлар ва эркинликлардан фойдаланмоқдалар.\n5. ОСМОНИ МУСАФФО, ЮРТИ ТИНЧ МАМЛАКАТ ҳамиша гуллаб яшнайверади\nМустақиллик шарофати билан миллий ва диний қадриятларимизга кенг йўл очилди.\n6. ОСМОНИ МУСАФФО, ЮРТИ ТИНЧ МАМЛАКАТ ҳамиша гуллаб яшнайверади\n7. ЮРТ ТИНЧЛИГИ, ХАЛҚ ОМОНЛИГИ-ОЛИЙ БАХТ\nДиёримизда ҳукм сураётган тинчлик ва осойишталик энг катта бойлигимиз. Уни асраш, кўз қорачиғидек авайлаш муқаддас бурчимиздир.\n8. ЮРТ ТИНЧЛИГИ, ХАЛҚ ОМОНЛИГИ-ОЛИЙ БАХТ\n9. “Аълохон махдум” жоме масжиди\n“Аълохон Махдум” жоме масжиди Наманган вилояти, Косонсой тумани марказида жойлашган. Масжид Фарғона водийсида намозгоҳ усулида қурилган ягона меъморий обида бўлиб, XVIII асрда бунёд этилган.\n10. Маҳалла ривожи юрт таянчи\nМаҳалла кишиларнинг меҳр-оқибатли бўлиб, ҳамжиҳатликда яшашида муҳим ўрин тутади. Шу боис, унга эътибор ва талаб тобора ошиб бормоқда. Юртимизнинг тараққиёти, жамиятимизнинг фаровонлашуви учун маҳалла институтининг таъсирчанлигини янада ошириш долзарб вазифа ҳисобланади.\n11. Маҳалла ривожи юрт таянчи\n12. Ўзбек аёли – миллат мезони\nЎзбек аёли ҳақида мақола ёзиш осон эмас албатта, «Аёл, айниқса, унинг маънавий олами ҳақида гапирмаган мутафаккир, куйламаган шоир йўқ. Айниқса Ўзбек аёлининг маънавияти ҳақида ёзиш нақадар қийинлиги қоғоз билан юзма-юз қолганда яққол билинади. Чунки энг зўр ва таъсирли гаплар айтиб қўйилган. Ўтмишдаги фақат ўз оиласи эмас, балки бутун бошли салтанатлар тақдирини ўзгартириб юборган буюк аёллар ҳақида ҳам қайта-қайта ёзилган.\n13. Ўзбек аёли – миллат мезони\n14. Эрта турмушнинг салбий оқибатлари\nЭрта турмуш қуришнинг ҳозирги давримизда жуда муаммоли ҳолатлари юзага келмоқда хусусан жисмоний ва ақлий камчиликлар маслаҳатсиз ишлар натижасида икки оила эрта шошиб қурган оиласи эрта сўнмоқда. Шундай гўзал замон ва диёрда яшамоқдамиз Президентимизни, ҳукуматимизни сайи ҳаракатлари боис юртимиз йил сайин чирой очмоқда.\n15. Эрта турмушнинг салбий оқибатлари